
  A trecut o umbră

  
    Peste sat, se-abate umbra

    Unui nor îndestulat.

    Pe pământ, chiar nu se vede

    Că-i frumos și bucălat.

    Este singur. Alți-n haită

    Au plecat de capul lor.

    I-a gonit un stol de grauri,

    Cum se zice în popor.

    Nu se-ndură ca să plece;

    Ca și El, e obosit.

    Și-a tot căutat menirea;

    Ca și-un om, e plictisit.

    Cam bătut în cap, de Soare,

    Nu renunță, căci nu vrea.

    Bântuie peste coclauri,

    Tot cărând la apa grea.

    A trecut o umbră-nceată;

    Satul a rămas la fel.

    Nu i-a afectat micimea;

    Nici credința moartă-n El.

  


  Acuzator?

  
    Și-a luat Libertatea-n gură,

    De a spune tot ce vrea,

    Cu ”perdea” desigur, fiindcă

    Cum se zice, viața-i grea.

    Prost îl face... că-i prea bun

    Cu ceilalți, cu fiecare,

    Și-i o mană... ce, din Cer,

    Cade, ca mâncare.

    E un lup... ce, singuratic,

    Nedreptăți vânează,

    Greu de suportat... de altul

    Ce îl tot ”veghează”.

    Chiar îi zice că-i nebun...

    De mai crede-n bine,

    Și-o să vadă el... ce mult

    Domnul la el ține.

    Îl amenință că-i dă

    În cap... cu pomadă,

    Și-o să-l pună și la zid...

    Afișul, pe stradă.

  


  Adio !

  
    Mi s-a plâns, mai tristă parcă,

    Uitată de Domnul,

    O Natură, urgisită

    Să suporte omul.

    Ziua, noaptea, sfârteca

    În ea cu ardoare,

    Lăsând, des, în urma lui,

    Un iz de putoare.

    Era greu de precizat

    De unde provine;

    Poate-o lăsa fapta lui,

    Poate gura-n sine.

    Dar, oricum, duhnea ceva,

    Ca de mortăciune,

    Când vorbea de viitor

    Și de vremuri bune.

    Putredă și în trăire,

    Viața, el și-o rătăcea,

    Printr-o mâzgă-a conștiinței,

    Dar, oricum, nu se plângea.

    Cu iubirea istovită,

    Aducea păduri ”la ciot”,

    Fără-a se gândi la munte,

    Dar lingându-se pe bot.

    Peste mări făcea lungi vaduri,

    Scobind norii de pe cer,

    Și-ncropea statistici ample,

    Cu_animalele ce pier.

  

  
    M-a-ntrebat: ”Umanitatea

    Nu e mai presus de om?

    Căci, la mine, o pădure

    E mai mult decât un pom”.

    I-am răspuns c-așa îmi pare,

    Doar sperând că nu greșesc,

    Căci știam mulți ”fiecare”,

    Ce, în colectiv, trăiesc.

    A plecat… mai tristă parcă…

    Lung, în urma Ei privesc…

    Eu i-am spus ”La revedere!”

    Ea, „Adio!”-n mod firesc.

  


  Ajutor

  
    -Vreau! se-aude-un glas din gloata

    Ce cerșește iar pe străzi.

    S-a tot săturat să fie

    Una dintre cele prăzi.

    -Ce vor ăia? –Multe sire...

    - Nu sunt rege, ți-am mai spus.

    -Pentru noi sunteți Alesul.

    -Bine, bine! Voi m-ați pus.

    -Nu îi dați prea importanță,

    Că e proști și-o iau la cap

    Și, cum tot greșim, pe bune,

    De unde să scoatem ”țap”?

    -Ea e unul dintre ăia?

    -Dintre mulți, căci pentru ei

    Tot primim subvenții scumpe,

    Ce se scurg spre ”Dumnezei”.

    -Nu sunt singur. Ce să fac?

    Cum să nu îi răs-plătesc.

    Și, în plus, și starea noastră,

    Trebuie s-o întrtegesc.

    -Deci, cu ei, facem ca struțul,

    Nu vedem, nu auzim.

    De prea multă bună-stare,

    Bine e dacă-i păzim.

    -Au prea mult timp la-ndemână,

    De cerșesc mereu, când vor.

    -Să le dăm ceva, știți, foamea...

    -Ajutor? De ce? Tot mor...

  


  „Ale-sus”-ul satului

  
    -eu tipicarul-

  

  
    O „cățea”, încrâncenată,

    Cu coada pe sus,

    „Cuvânta”, ca nicidată,

    Despre cel sus-pus:

    -E cel mai și mai, ca nimeni,

    Un ales smerit!

    Nu-și are egal în semeni,

    Cât e de cinstit!

    -Tu vorbești de cel ce care...

    -Da, de cel... „de sus”.

    -Cel pe care lumea mare...

    -L-a crezut nespus.

    -Dar l-au prins cu ”mâța-n sacul”

    Ce-l dădea la ”câini”...

    -O „plimba” și el săracul.

    -Cam ”murdar” pe mâini...

    -S-au ”spălat una pe alta”.

    E acum curat.

    -„Pește nu mai are balta”...

    -El doar l-a ”mutat”.

    -Și deci „gura nu-i miroase”...

    -Brânză n-a mâncat.

    -Dar islazu-i plin de case...

    -Bârfe vechi din sat.

    -Laptele „s-a dus pe apa

    Sâmbetei” la noi...

    -El doar „a săpat” la șanțul,

    Făcut de alți „boi”.

    -Dar „tarlalele” din câmpuri...

    -Le-a-mpărțit și el.

    -Și le-a dat cam ”snopuri-snopuri”...

    -E cum spun, fidel.

    -Unii s-au ales cu ”pleava”...

    -Dacă „tobe bat”.

    -Multe le-a făcut pe grabă...

    E abia votat.

    -Praful, „măturar” nu vede...

    -Bate vântul doar.

    -Chiar și el în gropi se pierde...

    -Ești tu tipicar.

  


  Alt el, alt băț

  
    Cu traista în bățul

    Rupt dintr-un arțar,

    Privește vecia

    Sprijinit de-un par.

    Se întoarce-acasă

    Cu un băț în plus.

    A muncit cu ziua,

    Pe unde l-au pus.

    Îl așteaptă mama,

    Tata și-un copil.

    Soția e dusă;

    A plecat, tiptil.

    Ar vrea să le ducă

    Un ”ceva”, orice.

    ”Unde ești Tu Doamne?

    Spune-mi doar de ce?”

    Întrebarea-i mută.

    Răspunsul, la fel.

    ”Ne-a uitat pesemne...

    Ca și noi pe El”

    Drumul se întinde

    Lung în asfințit.

    O speranță crudă:

    Grâul a-ncolțit.

  


  Anturaj

  
    Nucul, bradul și cu plopul

    Se certau odată.

    Cineva, din întâmplare,

    I-a pus laolaltă.

  

  
    -Stau și eu cu voi alături,

    I-a rugat „mărețul”.

    -Ești sfrijit și vai de tine.

    Ce-o faci pe istețul.

    Uită-e la trupul nostru,

    Grațios în sine,

    Ce se-nalță în lumină;

    Noaptea e de tine.

    Plopul nici el nu pregetă

    Să-l acuze-n silă:

    -Ai și frunze otrvite.

    Zău că ești de milă.

    Florile s-au plâns de mult,

    C-au fost mal-tratate.

    Când au stat sub crengi de nuc,

    Au pierit uitate.

  

  
    Am trecut ieri prin grădină

    Și i-am împăcat:

    Nucul are roade bune;

    Pe loc l-am lăsat.

    Plopului i-m dat lumină

    Și l-am pus pe drum.

    Bradul l-am luat în curte;

    E superb, vă spun.

  

  
    Tot așa și omul,

    Umblă de nebun,

    Și se-adună-n „turmă”,

    De ne-bun, cu bun.

  


  Armonii… de iarnă

  
    Dintr-un cer, închis în nouri,

    Curg torente de zăpadă.

    Suflul rece înfioară

    Și, în pulberi, totul scaldă.

    Munți-și pun cușme de nea

    Peste stânci străbune.

    Verdele din brazi se frânge.

    Ciute-și pierd pasu-n genune.

    Printre steiuri prăbușite,

    O cascadă-a-nlemnit.

    Pe dantelăria scumpă,

    Orice strop ierni-i jertfit.

    Jos, oglinda se-nfioară

    În bazinul înghețat.

    Simte un fir de viață-apă,

    Ce se zbate încordat.

    În străfunduri de zăpadă

    Drum își face, lăcrimând.

    Mângâiată, piatra-l iartă

    Și-l suportă, mic, plăpând.

    Valea se lărgește-n codru,

    Ca fisură către cer.

    Trepte-n praguri de speranță,

    Cad, sau urcă, până pier.

    În poieni, mantii pufoase,

    Sting culorile-ndrăznețe.

    Albu-și strigă puritatea,

    Cristalin și cu finețe.

    Pante line-și întind mâna

    Și se-nlănțuie-n balans.

    Fagii supli-nalți și falnici

    Se prind, goi, în tainic dans.

    Alternanța-n alb și negru,

    Se coboară către șes,

    Unde-un sat, cu case scunde,

    Fâlfâie cu fumul dens.

    Vraja ploilor de stele,

    Tulburată-i de-un lătrat

    Și de-o umbră, cam roșcată,

    Ce-n ocol s-a furișat.

    Viața își urmează cursul

    Chiar și-n armonii de iarnă.

    Frumusețea și splendoarea,

    Hrană, în stomac, nu toarnă…

  

  
    -

  


  Balada unui biet ne bun

  
    Flăcări fără fum

    Ard în biet nebun,

    Ce mai crede-n om,

    În genunchi, în dom.

    Jalea, cât cuprinde,

    Sufletul aprinde,

    Inima o frânge,

    Fără lacrimi plânge,

    Ochii doar acuză.

    Tremură o buză.

    Vorba vine greu;

    Nu-i blestem mereu.

    Mâna-n sus arată:

    -Totul după faptă!

    Cruce-și face-n gând,

    Pentr-un Cer mai blând.

    Cei din jur, în silă,

    Se îmbracă-n milă,

    Că-și aduc aminte,

    C-a fost om cu minte.

    Șocuri peste șocuri,

    L-au trecut prin ”focuri”

    Și i-au ars ”menirea”

    De-a simți iubirea.

    Nu mă recunoaște;

    Gându-i dus departe,

    Pe un deal cu flori

    Și soare în zări.

    Nu se mai revoltă

    Pe ”Mormânt cu boltă”

    Și pe ”Mâini”, cu vrere,

    Întinse la ”miere”

    Și-i iartă pe toți,

    Buni, sau răi, sau hoți,

    Ce-au greșit că ”tac”,

    Respectiv, că ”fac”.

    Doarme-n veci acum,

    La capăt de drum,

    Împăcat cu El

    Și Morții fidel…

  


  Biet netot

  
    Raze leșinate, dintr-un cer lăptos,

    Se preling, ca barba, unui moș sfătos.

    Purpuriul sapă breșe-n zid cărunt.

    Undeva, departe, picură mărunt.

    Zarea-nvinețită de contactul dur,

    Blestemă pământul, cu tot ce-i în jur.

    Răzlețiți de hoardă, o șleahtă de nori,

    Au luat vântu-n spate, pe alte cărări.

    În apus, urgia unor flăcări scurte,

    Te duce, cu gândul, la viața în iurte.

    Obosit să mintă, Timpul s-a oprit.

    Ticăie, doar toaca, în pieptu-mi strivit.

    Liniștea se-așterne în vraja de ploi.

    Cenușiu-nbracă pomii și-așa goi.

    Doar pe sus e haos. Jos e pur mormânt.

    Cu gândul la raiuri, stau și mă frământ.

    Cu bruschețea-i francă, aerul răcit,

    Năvălește-n trombă, peste-un sat tocit.

    Simțurile toate, câte-au mai scăpat,

    Sunt atrofiate de prea mult ”săpat”.

    Sensul e de câmpuri și, ades, de gropi.

    Bătrânii, de ”coasă”, cad, uitați, în snopi.

    Lacustra tăcere îmbibă cam tot.

    Doar un câine-o latră.

    Trăiește… netot.

  


  Bobotează

  
    Vâtu-și urlă-n noapte

    Vrerea strânsă-n turmă.

    Viforul e tată,

    Vijelia mumă.

    Cu tăișuri fine,

    Geru-l varsă fiere.

    Arde tot ce poate

    Să simtă durere.

    Fulgii de zăpadă,

    Pufuleții sfinți,

    Sunt doar stropi de gheață,

    Ce sfârtecă-n dinți.

    Ropotul, ce rupe

    Ramuri și tăceri,

    Își face, din teamă,

    Una din plăceri.

    Cerul nu se vede,

    Dacă-a existat.

    Geme-n suferință

    Pământul prădat.

    Ursitoare-a umbrei,

    Urgia ursuză,

    Viața, că trăiește,

    Pe față-o acuză.

    Ieri, i-a luat culoarea

    Din verdele pur.

    Azi, a pus pe cergă

    Pumburiul sur.

    Albu-i doar spoială,

    Ochii să îi scoată.

    Îmbâcsit de tină,

    E ca și o soartă.

  


  Boby și „Pacea bunăstării”

  
    Tolănit în iarbă

    Se uita la apă.

    El dădea din coadă,

    Eu dădeam la sapă.

    Cu ochii șăgalnici

    Mă privea duios:

    „E cam dus stăpânul.

    Nu e nici un os”.

    Am crezut că-i glumă

    Când s-a ridicat

    Și mi-a pus în brazdă

    Chiar un os „prădat”.

    -Marș de-aicea Boby!

    N-am chef să mă joc!

    M-a lătrat cu milă:

    -Ia-l, că n-o fi foc!

    Eu mai am ascunse

    Alte câteva.

    Nu prea știu pe unde,

    Dar e altceva.

    Uită-te la ăsta!

    L-am săltat aseară.

    N-a-ndrăznit vecina,

    Înapoi să-l ceară.

    Stai și te-odihnește!

    Te hrănesc și eu!

    O să-mi dai la iarnă,

    Când mi-o fi mai greu.

  

  
    M-am gândit cu groază

    Ce ar fi în lume,

    Dacă toți ar face

    Numai fapte bune.

    Cred că jumătate

    Ar muri... de stat...

    Ce să mai păzească

    Când n-au de furat?

    ....

    Nătăfleți-n voie,

    Rău striviți de bine,

    Ar deschide gura...

    Cade para... Vinee!

  

  
    -Marș de-aici potaie!

    Ne înveți la rele!

    Pacea bunăstării

    Nu-i de om mișele!

  


  Câine prost

  
    Sufletele slabe

    Se opresc din drum.

    Flăcări de iubire

    Se transformă-n scrum.

  

  
    Vorbe nerostite

    Îmbâcsesc gândirea.

    Prea mulți uită mila,

    Și-și arată firea.

  

  
    Cântecul își stinge

    Veselia-n jale.

    Vinul dulce pare

    Acru-acum în oale.

  

  
    Oamenii se vaită,

    Uitând cum a fost.

    Doar un câine zburdă;

    Ce să-i faci, e prost.

  


  Cap cu-minte

  
    Azi am dat cu capul…

    Cam tare… din nou.

    Ia nu luați voi sensul…

    Nu tot omu-i bou.

  

  
    Stele verzi, v-asigur,

    N-am văzut de loc.

    Tot ce se-auzise,

    A fost un sec ”poc”.

  

  
    ”Cu-cu!” râde cucul

    La cu-cu-iul meu.

    I-am zis eu vre-o două,

    Că nu-mi era greu.

  

  
    Mintea, ”destupată”,

    Mă gândeam c-o fi.

    Sângeram oleacă,

    Ca zorii de zi.

  

  
    Mai isteț, pesemne,

    Oi fi mai apoi,

    Căci acum, pe umeri,

    Am parc-un butoi.

  

  
    ”Te trezești”, se spune,

    ”Când cu capul dai”.

    Mintea de pe urmă???....

    Greu să ai… ce n-ai.

  


  Ceahlăul Moldovei

  
    În asfințit, când totul pare

    Că ia culoarea drept sfânt cult,

    Creștea Ceahlăul în splendoare,

    Spre cerul pur, în nori tumult.

    Săgeți și sulițe de flăcări

    Îl străpungeau, nedureros,

    Și se-nfigeau în lacul care,

    Le răsfrângea, spre vârf, duios.

    Cununa de lumini scânteietoare,

    Ce Toaca-n nimb o încingea,

    Îmi amintea de Domnul care,

    Atât de mult îl îndrăgea.

    Lăcaș de zei, la începuturi,

    Cu Umbra-Piramidă-n zori,

    A-ntruchipat Copacul Vieții,

    Cu rădăcinile în nori.

    Creneluri avântate-n ceruri,

    Nu pentru-a cere, ci a da,

    Au însemnat, în paza gliei,

    Pe trupul țării înc-o za.

    Din munți în munți, răsună cornul,

    În cântec sfânt de Libertate...

    Vin soli din sate-ndepărtate:

    „Pe Prut curg flori îndurerate”.

  


  Ceartă

  
    Într-o crâșmă deșănțată,

    Gurile se-aprind din nou.

    Ca motiv, e unul simplu:

    De ce stă, pe coad-un bou.

    Mințile, redestupate,

    De un candid, frivol râs,

    Ca șampania stătută,

    Fac un jaaalnic, tandru, fâs.

    Atmosfera se împute,

    Și-mbâcsește ochii goi.

    Vechi străbuni renasc, firește,

    În înjurături de soi.

    Faptele-s cerute-n grabă;

    Publicul nu-i răbdător.

    Nu că ar avea vre-o treabă;

    Patima-i de vânător.

    Văd în milă-o slăbiciune,

    Pur nedemnă de ei toți.

    Nu mai vor să stea la coadă;

    ”Raiu”-i plin de prea mulți hoți.

    Așa-i zic la citadelă,

    Cea întinsă-n sub-urban,

    Unde-un ”neam de manivelă”

    Sângerează pentr-un ban.

    În nemulțumiri globale,

    Certăreții s-au pupat.

    Plebea-o ia, târâș, agale,

    Spre-un destin bolnav, și pat...

  


  Ceață-n viața canină

  
    Dimineața-și cere

    Dreptul la lumină.

    Ceața, greu se lasă,

    Îmbâcsită-n tină.

    Falduri translucide,

    Obturate-n pripă,

    Se ridică-n valuri,

    Ca fumul de pipă.

    Vântu-abia adie,

    Legănând-o-alene,

    În culori anoste,

    Plumburii-eterne.

    Ziua, lung se zbate,

    Înghițită-n griuri,

    Ce-n nuanțe terne,

    Trene-i fac, și pliuri.

    Totul se sfârșește,

    Fără început,

    Ca un rest pe care,

    Nu l-ai prevăzut.

    Aburul trufiei

    Soarelui, de-aseară,

    Fac ca zorii, astăzi

    Să nu mai apară.

    Translucide umbre

    Amintesc că ziua,

    Și-a-nceput, cu noaptea,

    Vechiul joc, ”de-a piua”.

    În tăcerea densă,

    Ca o rugă stinsă,

    O portiță geme,

    Într-un lanț doar prinsă.

    Pata cenușie

    Și-a făcut loc iar;

    Vine , că mai speră,

    La un os, în dar.

    Ca trezit din moarte,

    Satul se animă.

    Are, cum se vede,

    Și-o viață canină...

  


  Cer plumburiu

  
    Cerul plumburiu își varsă,

    Azi năduful peste sat.

    Ploaia, vânturată-n vânturi,

    Se abate-n lung și-n lat.

    Obosiți în conștiință,

    Și cu fețe de culori,

    Oamenii se-nchid în frică,

    Tot târându-se spre zări.

    Orizontul nu se vede;

    Gardu-n loc privirea ține.

    Șipca-i din nevoia Țării;

    Parii sunt din legi străine.

    Casele se-ascund sub țiglă,

    Rușinate, coșcovite.

    Un cățel latră aiurea.

    Ciorile par istovite.

    Liniștea, în trapul ploii,

    E ca de cavou cernit.

    La fereastră, o bătrână,

    Plânge-ncet un asfințit.

  


  Cer și pământ

  
    Ceru-n glie s-a prelins,

    Peste-un câmp în verde.

    Orizontul s-a extins

    Și în nori se pierde.

  

  
    Un ”ceva” e-acolo sus,

    Pentru cel ce crede.

    Altul, jos, pe scump pământ,

    Viața-n ”roz” își vede.

  

  
    Liniștea s-a adâncit,

    În om, ca speranță.

    Unii uită și de ”Cea

    Ce nu ia vacanță”.

  


  Certitudine

  
    Rătăcind printre cuvinte,

    Boby-mi mârâie-un discurs;

    La pedeapsa dată-aseară,

    Face-nfometat, recurs.

    -Am greșit și eu, vezi bine,

    Ca un om ne stăpânit.

    Asta nu înseamnă, însă,

    Că n-am dreptul la ”hrănit”.

    Voi vă-nchideți vinovații,

    Ca pe domni, și-apoi, firesc,

    Fără muncă și-oboseală,

    Ei, trei mese, tot primesc.

    Eu mă mulțumesc cu una,

    Și-aia, cum mi-o dai, frugală.

    Iar pedeapsa e nedreraptă,

    La hoția mea banală.

    De-aș fi om, mai treacă-meargă;

    Am, sau n-am, noroc de ”juri”.

    Căci, cu legea ”permisivă”,

    Poți , la limită, să furi.

    Dar la noi? Doar mârâială,

    Neâscrisă în nimic.

    Și recomandări: ”Marș câine!”

    Cum ziceai, ca bun amic.

    Am ciordit, e a mea vină,

    Și-nc-o zi n-o să mi-o iert.

    Dar, de nu îmi dai mâncare,

    C-o să fur, e lucru cert...

  


  Cerul n-are

  
    Cerul n-are colțuri;

    Curba e deplină.

    Linia nu-i dreaptă,

    Da-i de sensuri plină.

    Vălurit e spațiul;

    Timpul e la fel.

    Ca un cerc în sferă,

    Viața-i după el.

    El așa a scris-o?

    Știa cum va fi?

    Trecătoare-n umbra

    Morții după zi?

    Cerul n-are vrere;

    Ia ce i-a sortit.

    Legile nescrise

    Înseamnă trăit.

    Ceru n-are milă;

    Transformarea-i tot.

    Moartea e o cale

    Doar pentru alt lot.

  


  „Cetinând”

  
    Bradul m-a oprit în zori,

    „Cetinând” spre mine:

    -Eu când mișc, din cetini dau;

    „Cetinez” se spune?

    Am zâmbit, cum uneori,

    Pot s-o fac, pe bune,

    Și la-am răsfirat nițel,

    ”Cetinându”-l bine.

    -Vezi, am spus, privind în sus,

    Lumea de sub tine?

    Ce părere ai de ea?

    -E cam „sine-n sine”.

    -Să-nțeleg că... egoism.

    Nu cunoști cuvântul?

    -Păi se zbate-n „interes”,

    Cam cum bate vântul.

    -Mă aștept ca să afirmi

    Că nu-s drepți, ca tine...

    -Eu în ceruri nu ajung.

    Ei o pot, știi bine.

    -Voi murtiți, făr-a ceda,

    Nimic din splendoare.

    -Și ei pot trăii așa.

    Cetina nu-i floare.

    -Să-nțeleg, că au mai mult?

    -Mult mai mult se pare.

    -Tu ai vrea, să fii ca ei?

    -Ce-i prea mult, chiar doare.

    l-am atins și i-am urat:

    -Să crești mândru-n soare!

    În miros de Paradis

    M-a atins o boare.

    Singur a rămas, măreț,

    În grădina mare.

    Îl iubeam și mă iubea...

    Și pe oameni oare?...

  


  Chiar trist

  
    Cu o nonșalanță care,

    Sugera obișnuință,

    Mi-am pus Timpul la ”bătaie”,

    Ca să-l pierd, cu sârguință.

    Cei din jur priveau, ca tonții,

    Cum îl las, fără-a crâcni,

    Să se ducă-n voia sorții,

    Fără-o geană a urni.

    Nu-mi păsa că se disipă,

    Ca la alții, mai mereu,

    Și lăsam ore să curgă,

    Cum se cade, și la greu.

    Cu o lene-ncrâncenată,

    Demnă de-acest nobil scop,

    Am lăsat ca să se scurgă,

    Din Clepsidră-un ultim strop.

    Aș fi chiuit, pe bune,

    Lung și tare-ncântător,

    Dar m-a liniștit ideea,

    Că ar fi obositor.

    Liber, fără ”tic-ăiala”

    Unui Timp neobosit:

    ”Fă! Nu fă! Ba stai! Nu sta!”

    I-am spus ”Pa!”, părând spășit.

    Am crezut că, Fericirii,

    Fără Timp, de cap îi dau,

    Dar sunt trist, de nu se poate:

    Cum să-mi dau seama, că stau?...

  


  Ciulinii țăr(an)i lor

  
    Încrezut, cu un ciuline

    mare, înfoiat, pe coadă,

    Boby-o fâlfâia cu grijă.

    -Vreau ca s(t)atul să îl vadă!

    -Băi Potaie, ești bolnav!

    Asta nu-i de glumă!

    Un ciuline-i lucru rău.

    Lumea nu-i nebună.

    -Dar e dreptul lor, să știi,

    să-și primească partea,

    doar l-au cultivat pe câmp,

    chiar cum scrie cartea.

    -Iar ai răscolit prin casă!

    Las-că-ți scarmăn blana!

    -Dar să-mi lași ciulinu-acolo!

    Mi-ai văzut și pana?

    S-a întors, și pe-o ureche,

    atârnând aiurea,

    fulg căzut din coada ciorii,

    mi-a-negrit privirea.

    -Vrei să cred că doar atâta,

    s-a făcut pe câmp?

    -Hai că ești isteț, aș spune,

    de n-ai fi ca ei, cam tâmp.

    -Nu mă face!... Pot să ”latru”,

    am cam mârâit nervos.

    -E normal, când vezi tarlaua,

    îngrijită cam pe dos.

    -Ia mai tacă-ți fleanca spartă!...

    Asta-am apucat să spun.

    M-a lăsat potaia ”baltă”...

    Țanțoș se plimba pe drum.

  

  
    Oamenii îl ocoleau...

    Rușinați se pare.

    Eu îl așteptam la prânz...

    Merita mâncare.

  


  Ciulinul

  
    Undeva, crescut aiurea,

    Un ciulin se-agață, viu,

    De o viață-n desfătare,

    De care, cei mulți, nu știu.

    E a lui și chiar nu-i pasă

    De cei ce în jur trăiesc.

    Grijile, mai generale,

    Nu le știe, nu-l privesc.

    Tremură, în vânt, ca unul

    Ce se știe agățat,

    Fără haine de duzină,

    Doar cu țepi fini încălțat.

    Nu-i frumos, nu-i floare-aleasă,

    Nici așa cum și-a dorit,

    Dar e el, și chiar nu-i pasă,

    De ce zice vre-un smerit.

    Rău nu face, da-l acuză

    Sensul vieții: bun, sau rău.

    Pus la marginea trăirii,

    Pasu-l face doar spre hău.

    Nu-i dorit; iubit, nici vorbă,

    Chiar de are mov în flori.

    Seceta-i ascute viața;

    Bea doar roua prinsă-n zori.

    Vine toamna; râde lumea.

    El tot rabdă-n vânt tăios.

    Nu-i recoltă, de onoare,

    Nici ciorchine prea voios.

    Ca și omul cel nevrednic,

    Ce nu-și află locul lui,

    Se agață de oricine,

    De orice, ca pofta-n cui.

  


  Codru cu pomi sălbatici

  
    Codru-și deapănă povestea

    Despre ”Coada de topor”.

    Brazi micuți ascultă-n transă;

    Vor și ”Focul arzător”.

    Un bătrân trmură-n șoaptă:

    ”Omul…” Patimă-n cuvânt.

    Spaima-n toți se zvârcolește.

    Plânge și un ultim vânt.

    -Nu e! Nu-i! Iertare vouă!

    Mă trezisem din coșmar.

    Adormisem la poveste

    Și visam ceva amar.

    Liniștea, înfiorată

    De trecutul rătăcit,

    Se-ntristează, că-i pe ducă

    Și din codrul fericit.

    Auzise ea, că Vântul

    Fredonase-un zornăit

    Ca de lanț, ce-n pom sălbatic

    Sugereaz-un târâit.

    Ieri, din vale, tulburată,

    Ea fugise în ăst loc,

    Îngrozită de un scâncet

    Ce venea, troznind, din foc.

    Nu le-a spus; nu vrea să-i doară.

    Ei nu fug, ca ea, mereu.

    Ca să plimbe Moartea-n lume,

    Pentru om, nu este greu…

  


  Copilul străzii

  
    Născut sub o piață

    și crescut, mă rog,

    cu speranța crudă,

    fiartă ca un drog,

    un copil al străzii,

    cu nume străin

    de ce-nseamnă pace,

    da-nchinat la chin,

    și-a întors privirea,

    fără răutate,

    spre ceva, ce lumea,

    îi zicea ”Dreptate”.

    Era cam difuză;

    n-o vedea prea clar.

    Nimeni nu-ncercase

    să i-o dea în dar.

    A întins o mână;

    ce foame-i era.

    Să îl ia la pieptu-i,

    asta doar spera.

    Avea țâțe pline;

    mulți sugeau la ea,

    îmbrăcați, prea bine,

    pentru viața grea.

    I-au dat peste deget,

    când îi număra,

    sau, cum zice zvonul,

    când îi arăta.

    Nu a plâns, doar gura

    s-a crispat puțin.

    De el, tot departe,

    Dreptatea o țin.

  


  Cristinel

  
    Un copil, pe care soarta,

    L-a „făcut frumos”,

    Cu o față-ncântătoare

    Și-un suflet duios,

    A crescut în lumea asta

    Ca un fulg de nea,

    Și-a rămas în toate pur,

    Ca un „pic” de stea.

    Ochii, ce luceau șăgalnic

    Când ceva dorea,

    Au păstrat candoarea vârstei,

    Și în lumea rea.

    După ani, în care timpul,

    A trecut prin noi,

    Ea se-arată neatinsă,

    De dor și nevoi.

    Zâmbetul, de floare ninsă,

    Ghiocel plăpând,

    A crescut în floare-aleasă:

    E bujor „flămând”.

  


  Cu sânge de prădat

  
    -”Țara numerelor mici”-

  

  
    M-a-ntrebat, corect, un ”Nimeni”,

    Dintre-acei ce ”Buni” trăiesc,

    De ce sciu doar despre ”Răii”

    Ce în jurul meu roiesc.

    E-o greșeală, stiu prea bine;

    Suntem educați în ea,

    Căci istoria se scrie

    Despre răi și fapta rea.

    Vezi vre-un nume din ”poporul”

    Ce-a murit sub ”domnitor”,

    Fie el și președinte,

    Împărat, sau dictator?

    Se țin minte doar războaie

    Și mulțimile de morți,

    Cu distrugeri la-ntâmplare,

    Sau c-așa-au ieșit la sorți.

    Despre țări, se scriu tratate,

    Dac-au fost imperii mari,

    Ascunzând crimele-n pofte

    De senzații mari și tari.

    Un regat nu se clădește

    Decât pe pământ udat,

    Nu cu apă, ci cu sânge,

    Din belșug, că-i de prădat.

    Acceptăm, căci ochii minții

    Sunt orbiți de ce citim,

    Despre criminali de nații,

    Ajunși regi... respect deplin.

    State, țări și principate,

    Triburi, hoarde, oameni vii,

    S-au trezit reângropate

    În imperii, fără-a ști.

    Spațiul cere suferință,

    Cât mai multă, din ce-i bun;

    Ce contează milioane;

    Carnea-i bună și de tun.

    Morții au rămas sub cruce,

    Sau o piatră, sau un semn,

    Simple nume, șterse iute,

    De Timpuri sau soft nedemn.

    Au rămas, ca fala lumii,

    Ucigașii de copii,

    Cei ce conturau pe hartă,

    Locul morții altor mii.

    Nume, număr, și iar nume...

    Dac-am renunța?... Ce zici?

    Să ne zică viitorul

    ”Țara numerelor mici”...

  


  Cu și fără rime

  
    Stau singur și beau o cafea.

    Ploaia îmi ticăie în cap,

    Cu nerușinare,

    Căci, oricum, nu are

    Sentimente, sau simțuri,

    Și nici conștiința

    Binelui și răului,

    Ci doar o morală veche,

    Legată de streche...

    Iar o dau pe rimă,

    Provocat de rău.

    Când îmi e mai bine,

    O cam uit, jur, zău.

    Fac ce fac, și pasul

    Îmi răsună sec.

    Mă uit ce se-ntâmplă;

    Am călcat pe bec.

    Iar m-am luat de pară;

    E în gura lor.

    Mălăiață-i, bună;

    Cască gura-n cor.

    Undeva-i de mine;

    Printre ei? Sus? Nu.

    Poate jos, cu boiii;

    Ne-nțelegem: ”Nuuu”!

    Am o calitate:

    Recunosc, cinstit,

    Că sunt bou cu carte,

    De mult timp prostit.

    Ca rea mulți ca mine,

    ”Muu-Muu!”-iesc prelung.

    Cert, că, sus, pe cracă,

    Corecții n-ajung.

    Căci așa sunt boii:

    Rabdă, trag, și tac.

    Răsplata e biciul...

    Și le fac pe plac.

    Ce n-aș da, pe bune,

    Și măgar să fiu;

    Să-i înjur, nu-n rime,

    Doar ca om, bun, viu...

  


  Cugetătorul

  
    Pe o vreme rea, ”câinoasă”,

    Cum e viața de la noi,

    Un cățel, pleoștit de ploaie,

    Cugeta, cu ochii goi.

    Nu știa ce să mai facă

    Pentru-o foame de temut,

    Ce-i cerea, prin burta seacă,

    Un oscior, mic, de mamut.

    O trata de-o zi, chiar două,

    Cu sictir neisprăvit,

    Dar ea-l înghiontea, haină,

    Cu nimicul otrăvit.

    Încercase, prost ca oaia,

    Și să pască zarzavat,

    Dar a regretat amarnic,

    Neconvins că-i vinovat.

    Mintea îl ducea agale,

    Ca pe orișice falit,

    Spre concluzia firească:

    ”Foamea trece prin halit”.

    -Știu ce vreau; ăsta e țelul...

    Mai rămâne să și pot.

    Conștientizarea-i calea...

    Da, dar cum s-o trec prin bot?

    Nici să fur nu mai știu bine...

    Fără practică, uiți mult.

    De-aș fi om? E o idee...

    Nu-mi mai fac, din cinste, cult...

  


  Curaj de primăvară

  
    Rămășițele uitării

    Degeră pe-un strat de flori.

    Cerul, îmbibat de teamă,

    Tremură-n plăpânzii zori.

    Geru-nebunit de focuri,

    Scârțâie în grad mărunt,

    Făcând fumul să suspine

    În bătăi de vânt cărunt.

    Nu-i bătrân; se duce iute;

    Static nu e mai de loc.

    Flușturatic e din fire,

    Și prinde zăpada-n joc.

    Îmi tot zic, să ies pe-afară;

    Cu moralul... stau cam prost.

    Și curaju-i cam pe ducă;

    Cum să-l pierd iar fără rost?

    Dau o raită... cu privirea;

    Parcă-i mai ușor prin geam.

    Stau ~nasol~ cu ”moștenirea”;

    N-am un eschimos în neam.

    Cum-necum, m-azvârl afară,

    Cu un șut în ”conștient”.

    Rațiunea-i de ocară;

    Tot răspunde: -”Absent! Absent!”

    Deci, pe ger, și vânt, și zloată,

    Savurez, de mărțișor,

    Feeria primăverii,

    Zgrrrribulit chiar binișor.

  


  Cursuri

  
    Un pro-scris, adică

    Ca bou, des descris,

    Dedicat și slovei,

    La curs e înscris.

    Cugeta la care:

    Cel al vieții? Greu.

    Poate că al vremii?

    Schimbător mereu.

    De condus? Nu-i sigur,

    Se pică prea des.

    Preoția-i bună;

    Multe-s de cules.

    Circul? Bun e leul

    Urlător la cer.

    Cum? E doar spoială?

    Nu-i aur? E fier?

    Poate în afaceri,

    Cu ”tunuri” de soi.

    Tragi în piept pe rupte.

    Ce iese? Gunoi?

    ”Pielăraia”-i bună.

    Demnă-i de-nvățat.

    Și-a ajuns la presă,

    Bou, dar încălțat.

  


  Dă-ne!:::

  
    -Dă-ne Doamne ”pace”!

    -Dă-ne și belșug!...

    -Dă-ne mai de toate!...

    -Departe de ”plug”.

    Cam așa e ruga,

    Ca obișnuință.

    Restul e minciună,

    Nicidecum căință.

    Munca-i o onoare,

    Pentru cel ce stă;

    Prea modest, din fire,

    La altul o dă.

    Din hoții mărunte,

    Trăiesc în papuci.

    Totu-i ”ca la carte”,

    Când, din stat, ”apuci”.

    Mâinile-s curate,

    Spălate de legi.

    Cei murdari de țăr-nă,

    Sunt țăranii blegi.

    Deci, ziceau de pace…

    Să-i lase în ea…

    Din belșugul țării,

    Să tot ia, să ia.

    Va veni scadența?

    Poate-o credeți voi.

    Cine-i protejează?...

    Dumnezeii lor!?…

  


  ”Dânsa”

  
    Tot la țară, într-o țară

    Ca a noastră, negreșit,

    Mi-am scos pixul la plimbare

    Și-ntr-o groapă am pășit.

    Eu gândeam că-i astupată...

    De ani buni, primari, la rând,

    Aruncau cu bani în ”Dânsa”,

    Să-i închidă gura, blând.

    Ea țipa că e tot goală

    Și că suferă mereu,

    Că-și băgau, în ea, piciorul,

    Mari și mici Aleși, din greu.

    Chiar pe mijloc, deșănțată,

    Fără scurgere pe câmp,

    Se-adâncise, toanta naibii,

    Ca-n prostie-un sătean tâmp.

    Cum să crezi că-i astupată,

    Când o vezi cu ochii tăi,

    Că-i tot ”Dânsa”, ocolita

    De edilii ”buni”, dar răi.

    -V-o fac eu! răsună glasul

    Unui nou-vechi candidat.

    -I-a crescut prețul și-atuncea,

    Iar de-o vilă-am ”comandat”.

    -Cât mai bagă-n ea vecine?

    Două case nu-s de-ajuns?

    I-am răspuns că nu, vezi bine,

    În ”Dânsa” când am pătruns...

  


  Dansând în turmă

  
    Neamurile se-nfrățesc într-o horă largă.

    Muzica nu e la fel, dar încerc s-o dreagă.

    Tot mai des tobe se-aud; în ritm de paradă.

    Vânătoarea a-nceput. Urșii sunt de gardă.

    E ciudat că omul nu-i pe vre-o baricadă,

    Ci se pierde în desiș ca un soi de pradă.

    Orchestranții schimbă-n mers muzica și tonul.

    Se dansează tot mai des după cum e zvonul.

    Vorbele, în melodii, sunt mai mult „cu cântec”.

    În prostie le-ascultăm, cam ca pe-un descântec.

    „Vraja” sună mai mereu, ca o păcăleală,

    Dar dansăm cu capu-n jos, mândrii de „scofală”.

    Chiar de n-am făcut-o noi, alții-o iau de bună,

    Și se bucură nespus, că dansăm în turmă.

    Că e bine, că e rău?... Binele îmi scapă.

    Laptele e tot mai rar; cofa-i tot cu apă.

    Cașcavalul e la vulpi; corbii stau pe cracă,

    Și ne croncăne-a priveghi... Greu cuiva să placă.

    Mult prea des ritmul e trist; nu-i a noastră hora.

    Cu un mire Continent, România-i nora.

    Cea bogată în nevoi, și săracă-n faptă,

    Cea bogată în copii, demni de altă soartă.

    Cea săracă-n bogății, scoase la tocmeală,

    Cea săracă în bătrâni și copii cu școală.

    Am golit izvoare vechi de străbuni și ape,

    Brazii i-am tăiat zglobii, pentru cozi de sape.

    Că și fierul, cât de rău, de n-ar avea coadă,

    N-ar lovi atât de greu trunchiul țării pradă.

  

  
    Chiar mi-e dor, să mai zăresc, de-o opincă-o urmă.

    Fluierul se-aude trist... când dansezi în turmă.

  


  Darul

  
    -Dați-mi dreptul la cuvânt!

    N-am nimic a spune,

    Dar mi-am luat, legal, avânt,

    Punctele pe ”i” a pune.

    Numai unul? Mi-ngrădiți

    Libertatea-n vorbe,

    Când am dreptul, tot ca voi,

    Să fac totul ”ciorbe”.

    Vreau să spun... ba nu, să zic

    O zicală nouă:

    ”Nu ne temem de nimic;

    Ne facem că plouă!”

    E-afumată-n faptă rău?

    Nu-i nimic, e bună,

    Căci pot unii, în minciuni,

    Adevăr să pună.

    Ce-i corect de potrivit,

    L-adaptăm din fugă;

    Adevăru-i cum vrem noi,

    Ce atâta rugă.

    Avem dreptul, ca aleși,

    Să impunem totul.

    Nu contează ce vor ei;

    De ajuns e votul.

    Ce mai am de spus, nu zic,

    Că-mi uzez banalul

    Și s-ar crede că-s deștept

    Și, atunci, calvarul.

    Vai, m-au auzit de ”sus”,

    Că-s scursuri cu carul,

    Și, secrete c-am trădat,

    Canalul mi-e darul.

  


  De minte

  
    Mi-am făcut de lucru,

    Să gândesc puțin.

    Nici prea mult nu-i bine;

    Te trzești în chin.

    Mintea, odihnită,

    Numai proștii-o au.

    Tac cu-nțelepciune

    Și-n bară n-o dau.

    Fericiți aceia

    Ce n-o au de loc.

    Că o duc mai bine,

    Bag mâna și-n foc.

    Dumnezeu cu mila,

    Pentru cei sărmani.

    Netoții, firește,

    Nu-i cauți la bani.

    Deci, ziceam de minte...

    Pentru cei ce n-au,

    Măseaua de d-aia,

    Mi-a ieșit... și-o dau.

    ...și înțelepciune?...

    N-am.

  


  De pe-aici…

  
    Nu îmi cereți să-mi îmbrac

    Mințile, de gală

    Și să defilez, în rând,

    Sau să cânt, la fală.

    Dați-mi voie, să rămân,

    În zdrențe decente,

    Și desculț ca să pășesc

    Prin durei prezente.

    Sigur c-o să râd de voi,

    De ciulinii țării,

    Ce v-ați aciuat haini,

    Îmbâcsind și zorii.

    Știu, scaieți sunteți destui,

    Agățați de toate,

    Și pupați, pe bani, în bot,

    C-altfel nu se poate.

    M-am gândit, să vă trimit,

    Ceva grâu, cu firul,

    Căci, mai mult nu s-a făcut...

    Chiar îi ducem dorul.

    Cu izlazul poze vechi,

    Le țin la-ndemână.

    Din păduri, sper, amintiri

    Poate-or să rămână.

    Care-avem, cu proști destui,

    Ce cad după muncă.

    A rămas, ce-ați tot luat voi…

    Boii… sunt pe ducă…

  


  De prin sat

  
    -drama conștiinței-

  

  
    Mintea, drăcușor cu voie

    Să bârfească ce-i prin jur,

    M-a-nsoțit, să dau o tură,

    Prin ăst sat, frumos-impur.

    Ca-ntr-un vis de tinerețe,

    Feeria m-a uimit.

    Drăcușoru-și bagă coada:

    -Ce păcat că-i locuit...

    O biserică cochetă,

    Crucea-și ține, către-n sus.

    Pescuitul e-o credință;

    Preotu-i cu luntrea dus.

    Oameni privesc la Iadul

    Ce-i așteaptă, pregătiți.

    Le oferă însăși viața,

    Cazna celor osândiți.

    Foamea lungă-i ca acasă,

    Tolănită pe cuptor.

    Așezată-n cap de masă,

    Face parte din decor.

    Sărăcia e, clar, vina

    Celor ce nu au... și-atât.

    Doar beția-i alinarea,

    Și o iau, docili, pe gât.

    Alții zic că e dușmanul,

    Și îl iau, aprigi, de gât.

    Cei cu-minți cred că-i amarul,

    Și îl dau, rapid, prin gât.

    -Își îneacă fiecare-

    Dracul zice- cam ce vrea.

    Este-o dramă-a existenței:

    Și beția este grea.

  


  Demnitate

  
    Pudic, soarele-și ascunde

    Fața după nori pufoși.

    Trei salcâmi, uitați de soartă,

    Zgârâie cerul bățoși.

    Zorii-s veștejiți din fașă

    De un frig dezgustător.

    Îi salută, strâns în gheață,

    Ghiocelul zâmbitor.

    Cu o mantie verzuie,

    Strânsă ferm încă la piept,

    Scoate un năsuc spre viață,

    Gâdilat, de ger, pe sept.

    Le-a luat-o înainte

    Altor frați mai somnoroși

    Ce, sub crusta de zăpadă,

    Tremură, de teamă roși.

    Cu voința neclintită,

    La reproșurile lor,

    El le-a spus cu demnitate:

    ”Mai bine-n lumină mor”…

  


  Deșteptatele

  
    Clar, capabile de multe,

    De orice, cum spun deschis,

    Două vaci, puțin inculte,

    Făceau glume de prost scris.

    -Unul m-a făcut ca oaia…

    Proastă-am fost ca… să-l accept.

    Îmi tot explica de sarcini…

    Parcă nu știu ce-i concept.

    -Se dau mari soro, că țâțe

    Sug ca de la două oi

    Și profită că natura

    I-a făcut așa, cam goi.

    -N-am pudoare de rușine.

    Li se scoală, mai mereu,

    Să o ia la sănătoasa,

    Când noi naștem, deci la greu.

    -Chinu-i chin, dar și plăcerea

    E-n procesul de creat,

    Făr- de care, zămislirea.

    S-ar reduce la frecat.

    -De un pom? Pare aiurea.

    Cred c-așa nu am făcut.

    Scuză-mă că sunt grăbită!

    Iar o poftă m-a trecut…

  


  Destin

  
    Părerea de Viață,

    O umbră pe drum,

    Cerșea câte-o oră,

    La Timpul străbun.

    Căra în spinare

    Nevoile seci,

    Crescute în sensuri,

    Ca pagube reci.

    Târa și în sine

    Un vis neajuns,

    Ca praful, de soare,

    Uscat îndeajuns.

    Privea înainte,

    Cu voia de om,

    Oprită, stingheră,

    La unicul pom.

    Pustiul de drumuri

    Pierea în priviri,

    Ca falsa menire ,

    Ca false iubiri.

    În zarea desprinsă

    Din câmpul rănit,

    Un Soare cu pete,

    Zvâcnea, trist, mocnit.

    Cu sufletu-n zdrențe,

    Se smulge de pom.

    Un pas și-apoi altul...

    Ca soarta de om.

  


  Dintr-un

  
    Dintr-un loc pe care Timpul

    Îl sculptase cu răbdare,

    S-au pornit, spre lumea oarbă,

    Pline ochi, cu ”carte”, care.

    Lacrimile-nvățăturii

    Umpleau oale-n fiecare,

    Pânzele înțelepciunii

    Gura le-o lega-n mișcare.

    Înspre patru zări deodată,

    Fără cai, doar prin voință,

    S-au urnit în șiruri rare,

    Făcând totul cu putință.

    Au ajuns în urbi și sate

    Scârțâind fără cuvinte.

    Așteptau să le descarce

    Simplii doritori de minte.

    -Ce sunt aste ciudățenii?

    S-a mirat, de om, un glas.

    -Ne-au mai ”aburit” odată.

    Păcălit, eu nu mă las.

    Bâta zilnicelor fapte,

    Ce îl însoțea mereu,

    Se-abătu cu-nverșunare…

    Și- lovit, pornit, din greu.

    E-o poveste… ce se-ntâmplă

    Cu umani de ”spiță” joasă.

    Pentru unii, poate viața

    Fără minte-i mai frumoasă.

  


  Discuții ”parlaventare”

  
    Liniștea s-a strâns grămadă

    Într-un colț uitat de stat.

    Gurile, cam de-șănțate,

    Cu ardoare, câmpii-i bat.

    Vorbele-s pe apucate;

    Nici nebunii nu mai tac.

    Din ”înțelepciunea” vieții,

    Sigur, parte nu mai fac.

    De idei, pustie-i ”spusa”,

    Încontrată-n timp real.

    De se-ntâmplă s-o digere,

    Cert, urmează un penal.

    O ”aleasă”-și ”face” mintea,

    Jinduind rar-ne-ncetat,

    La ceva ”pe-ndestulate”,

    Orice-ar fi, chiar și bărbat.

    Lângă ea, un ”moftu-i mare”,

    Cu pretenții de ”doar eu”,

    Cugeta-n gândirea scurt:

    ”Dac-oi fi chiar Dumnezeu?”

    S-a privit într-o oglindă,

    Pe furiș, ca hoț de cent

    Și-a văzut, cu ofuscare,

    Doar un parvenit dement.

    Printre ei, mai toți îmi pare,

    Erau și câțiva mai ”duși”

    Și cu mintea și cu gândul,

    La profit, că de-aia-s ”unși”.

    Stilul lor, de-a spune totul,

    Și de-a face-un nimic-chior,

    Este cel, de care-n viață,

    Nu mi-a fost, și nu mi-e dor.

  


  „Disputa„

  
    Sufletul și Mintea

    S-au luat la ceartă.

    Eu eram de vină.

    Sau, s-o ”dau” pe Soartă?

    Oricum aș „întoarce-o„

    Mă „loveam„ de fapte.

    Judecata, crudă,

    Făcea zi, din noapte.

    Sufletul, asemeni,

    Înfigea cuțite.

    Sentimente-ascunse,

    Se zbăteau, trezite.

    Gândurile-n transă,

    Se-nvârteau pe loc,

    Ca o horă-ntinsă

    Peste jar și foc.

    Nu știu cum, dar dorul,

    Mi-a scăpat din frâu,

    Și rupea zăgazuri,

    Ca năvalnic râu.

    În zadar, reproșuri,

    Mintea tot făcuse.

    Fără explicații,

    Logica pierduse.

    Mulțumit că sufăr,

    Sufletul gemea.

    Rațiunea-nvinsă,

    Zăcea... și tăcea.

    Vă-ntrebați, pesemne,

    De ce s-a-ntâmplat?

    Viața e de vină,

    Nu că sunt bărbat.

  


  Distincția

  
    -Liniște! urlă o voce,

    Spărgând liniștea de tot.

    Mârâiau, mai mulți, la oase

    Și se cam lingeau pe bot.

    -Ce-i cu voi? Avem destule

    Portofolii pentru toți,

    Bani și funcții ne-mpărțite.

    Fiți decenți! Nu suntem hoți!

    Cu privirea rătăcită,

    Unul ”somnola” prin gând.

    Se vedea ”mare scofallă”,

    Chiar la masa legii stând.

    Altul îndruga cuvinte

    Într-un sens prea lăbărțat,

    Ca să ia un post pe cinste

    Și să pară ”învățat”.

    Mulți doreau doar ”căldurică”

    Cu ”oricât” de înfruptat,

    Căci ”orice” avea și gloata

    Celor ce stăteau la Stat.

    Printer ei, ”deosebiții”

    Se-ncruntau la orișicine,

    Căci aveau ”firele trase”

    Pentru ministere pline.

    Că-s murdare și-mbâcsite,

    Cert e că, nu le păsa,

    Căci știau că, la plecare,

    ”Curățate” le-or lăsa.

    Că-I petrol, sau sănătate,

    Sau învățământ rebel,

    Sau finanțe-nlăcrimate,

    Era, pentru ei, la fel.

    Cine sunt, erau, sau este?

    Iar o-ncurc. Sunt ei mereu,

    Căci ”distincția” contează…

    Prost, n-o văd, sau mi-este greu.

  


  Doamna Viață

  
    Dus pe gânduri,

    Cam cu pluta,

    Țip la Viață;

    Tace muta.

    Plin de Jalea,

    Iar ciufută,

    Trag de toanta

    Cam stătută.

    Fac pe prostul,

    Și mă ”ține”,

    Ca să pară,

    C-o duc bine.

    Să se-oftice

    Și să vadă,

    C-o ignor,

    Și-o las să șadă.

    Mă privește,

    Îndoielnic,

    Și mă trece-n

    Lung pomelnic.

    Ca pe-o glumă,

    Mă percepe,

    Și se miră;

    Nu pricepe.

    Se cam strâmbă;

    Nu mă place.

    Mârâie,

    Dar nu-i dau pace.

    Mi-am dat seama-n

    Prag de iarnă,

    Că tratez, urât,

    O Doamnă...

  


  Doamne, fă ceva cu ei!

  
    Doamne, fă ceva cu ei,

    Chiar de-s preoți! Sunt mișei,

    Căci se-ascund sub nume sfânt,

    Și-aduc jalea pe pământ.

    Tu, în Ceruri, ești stăpân,

    Și-ai și-un Prunc, născut în fân,

    Dar aici, de ce îi lași,

    Lângă buni, și pe cei falși?

    Vino printre ei acum,

    Căci iar moare un străbun,

    Acuzat că n-a dat bani,

    Ca și mulți alții, sărmani!

    Slujba să i-o facă el,

    Nu se-ndură-n nici un fel,

    Ca și cum credința-ar fi

    De vânzare zi de zi.

    Oare Tu, prin el, chiar vrei

    Taxă pentru ”drum” să iei,

    Tu, ce-n suflet ai sădit,

    ”Viitoru”-n „asfințit„?

    Cel ce ieri s-a „dus„ e mort.

    Casa lui e ca un cort.

    Țiglele s-au spart de mult.

    Prin pereți, vântu-i tumult.

    Banul nu a „tras„ la el.

    Printre„ lupi„ a fost un „miel„.

    Să cerșească nu a vrut.

    Demn, onoarea l-a „durut”.

    A căzut bolnav la pat,

    Biet sărman, de toți uitat,

    Dar pe Tine Te-a iubit,

    Cât a fost; cît a trăit.

    Milă tot a așteptat.

    La-ndurare s-a rugat,

    Că poate-a greșit mâncând

    Rădăcini, stuchind în gând.

    Nu la Tine se gândea,

    Ci la soarta lui, cea grea,

    Fără „mâine-nfloritor„...

    Viitor... de muritor.

    Te-a chemat pân-a pierit.

    N-a simțit când a murit.

    Poate-atuncea Ai venit...

    Iartă-mă dac-am greșit...!

  


  Doamne, nu îmi lua pădurea

  
    Mă opresc pe pantă, obosit puțin.

    Munți-n cer se-nalță, și la ei mă-nchin.

    Ruga e, în suflet, săgeată de dor:

    -Lasă-mi Doamne șansa, printre ei să mor!

    Nu îmi lua puținul, ce în viață-mi curge!

    Ți-oi aduce jertfa, când o fi, de sânge.

    Nu îmi lua pădurea, și nici râul drag!

    Lasă-mi și poiana, cu cascada-prag!

    Nu le iau cu mine; le las la nepoți.

    Păsări muritoare, iartă-le, de poți!

    Dacă vrei, și creasta, m-ar tenta un pic.

    Aș dorii și vântul, cu un nor, chiar mic.

    Le-aș cinstii pe toate; le iubesc, doar știi.

    M-ai făcut asemeni, cu Vecia-zi.

    Nu e resemnare; nici reproș nu e.

    Nu ne-ai vrut ca Tine... Doar nă-ntreb, de ce?

    Poate ai dreptate, mă gândesc acum.

    Mulți vor să prefacă, Calea Ta, în Drum.

    Asta-Ai înțeles-o, și ne-ai părăsit.

    Fără de Lumină, mulți am ”flămânzit”.

    Lasă-ne Natura, cu totul din ea.

    Poate-n Veșnicie, speranță ne-o da.

    Când am vrut miracol, ai spus: ”Îl aveți!”

    Că nimic nu ”piere”, greu ne mai înveți.

    Nu ne lua pădurea! Lasă-ne-o prin ”lege”!

    Că Viața e totul, poate-om înțelege.

    Ne gândim la mâine, ca un fel de azi.

    Ardem doar rășina... și uităm de brazi.

  


  Doar azi

  
    Plin de teama unui ”Mâine”

    Și cu grija altui ”Azi”,

    Scurma-n glie, după ”pâine”,

    Uitând cetina de brazi.

    Nu-și pierdea timpul cu vorbe;

    Doar sudoarea și-o ștergea.

    Privea trist cum prafu-o soarbe.

    Umbra-n soare se scurgea.

    Răbdător, cum numai Domnul

    Poate fi cu oameni răi,

    Căutase-n cruce semnul

    Unei neștiute Căi.

    Nu-l gasise. Foamea-n casă

    Nu-i ierta pe copilași.

    Erau trei în jur de masă;

    Ce păcat că-s drăgălași.

    Îi storcea lacrimi privirea;

    Gândul îl înnebunea:

    ”Oare asta mi-e menirea?”

    Cenușă, pe foc, punea.

    E un ”el”, cu ”alți” de-o seamă,

    Simplii ”ei”, prea-muritori,

    Învățați de mici să geamă,

    La Vecie visători.

    Tu îi vezi Doamne la față

    Și, de-n cruce vrei să-i pui,

    Dă-le și dreptul, în Viață,

    ”Azi” să fie și sătui!...

  


  Doar ”mulții”

  
    Ieri, m-am ”dat” la Boby:

    Ronțăia cuvinte.

    Îi curgeau vocale,

    Dar lătra-nainte.:

    -M-a făcut mama cum sunt,

    Pe pământ de țară,

    Și-am crescut printre ai mei,

    Mare-n primăvară.

    -Ia nu mai urla așa,

    Câine de ogradă,

    Că vor crede iar vecinii

    Că ne luăm la sfadă.

    -Ăsta-i cântec, nu urlat.

    Cum cutezi a-mi spune

    Că am voce de nimic...

    Sau te ții de glume?

    -Ba vorbesc chiar serios.

    Sunt sătul de ”vorbe”,

    Ce-n sloganuri ne tot mint.

    Vreau și carne-n ciorbe.

    -Eu credeam că, supărat,

    M-ai ”tăiat” la masă.

    Nu știam că nu mai ai

    De mâncare-n casă.

    -Și cântatul? Ce-i cu el?

    -E numai de formă.

    -Vrei să spui... te-ai angajat?

    -Sunt plătit la normă.

    -Cum adică? Te-ai vândut?

    -Mi-au promis mult ”bine”.

    -Și în lanț latrii cu-ai tăi...

    -Sper că poate-o ține...

  

  
    Și așa, sperând ceva,

    Nu chiar toți, doar ”mulții”,

    Cântă-n cor, cam nesătui...

    Sunt chiar ei...”desculții”.

  


  Doar șoapte

  
    -Prima bruma-

  

  
    Bruma-n răsuflarea nopții,

    S-a întins haină-n zori.

    Soarele plăpând apare

    Gol, la capătul de nori.

    Diamante-nflăcărate,

    Printre perle de cleștar,

    Se oferă-n dar, dar floarea,

    Le zâmbește trist, amar.

    -Mulțumesc, sunteți sublime,

    Fice mici de soare,

    Da-n strânsoarea vieții voastre,

    Pieptul rău mă doare.

    Lacrimi s-au prelins; tăcere.

    Soarele s-a întremat.

    Raze lungi, tremurătoare,

    Răscolesc ce-au răsfățat.

    Prea-plecate la pământ,

    Răstignite-n iarbă,

    Nu s-au plâns, când s-a întins,

    Cerga nopți dalbă.

    Urme grele au rămas.

    Frânte trupuri suple.

    Fruntea flori a căzut;

    Plecăciuni prea ample.

    Le-am privit lung, întristat...

    Le-am iubit pe toate.

    Au murit pe rând, pe rând...

    N-au țipat; doar șoapte.

  


  Doar umbre

  
    -Bună-ziua! am salutat,

    Cu respect, bătrâna.

    M-a privit cu ochii stinși.

    Mi-a făcut cu mâna.

    Era singură pe drum,

    Șchiopătând la vale.

    Ea avea copii ”duși”.

    Nu-n pământ; din Cale.

    Au uitat-o ani la rând;

    Și doar le-a fost Mamă.

    Nu-i blesteamă nici în gând.

    Trăiește-n pomană.

    Casa veche s-a surpat

    Mult, la temelie.

    „Pe acolo s-au jucat”...

    Geme-n agonie.

    Zilele s-au scurs în ani,

    Lungi, cu clipe sumbre.

    Moșul i-a pierit de mult.

    Are-n jur... doar ”umbre”.

  


  Dobitoacele noastre

  
    Pe la ei și pe la noi,

    Peste tot, de vrei nu vrei,

    Trag la jug, mereu, ”boi”,

    Caru-n care zac cei „grei”.

    Alți măgari, de soi, tot cară,

    Urechiați, de șefii lor,

    Care fac din ”zeciuială”,

    ”Cent-procent” usturător.

    Vacile, de perspectivă,

    Ugerul își vând pe șanț,

    Păzite de-un pește-știucă,

    Ce-n plevușcă face „clanț!”

    Țapii, învățați cu crucea

    De răspundere-nsemnați,

    Ispășesc, pe drept, zicala,

    De căprițe-ncornorați.

    Scroafele, hrănite bine

    De porcii cu caractere,

    Sunt, prin legile măiastre,

    Ferite de adultere.

    Gâsculițele nebune,

    Bune însă de mai tot,

    Se tot vând, la cei cu/-în stare,

    Și cu rât, pe post de bot.

    Rațele, cam crăcănate,

    Din motive... care vrei,

    O cam fac de varză... viața,

    Cert drogate, cu temei.

    Alte dobitoace-n silă,

    Vegetează pe Pământ,

    Cam ca omul care are,

    Doar speranța... în mormânt.

  


  Doi bătrâni

  
    -foamea-

  

  
    Urme de năpastă

    Casele arată:

    Table ruginite,

    Scânduri rupte-n poartă.

    Costelivi, pereții,

    Clipesc scurt din geamuri.

    Șiroiesc, de lacrimi,

    După duse neamuri.

    Uși îmbătrânite,

    Mai rău ca stăpânii,

    Scârțâie lugubru

    Și când latră câinii...

    Trepte reci, de piatră,

    Sprijină intrarea.

    În odăi domnește

    Mila și iertarea.

    Candela suspină,

    Pâlpâind cu jale,

    Ca un strop de șansă

    Pentru vechea Cale.

    Ruga se răsfrânge

    În pereții suri,

    Înecați de timpuri,

    Scorojiți, cu ”guri”.

    Le-au cârpit în vară…

    Cam acum trei ani.

    Foamea-i vinovată:

    Vrea și cere bani.

    Liniștea se-așterne,

    Cu-n ”Amin!” șoptit.

    Mai au, numai Viața

    Asta, de postit…

  


  Domnilor

  
    -morți colaterale-

  

  
    Dormiți, fără grijă,

    Cei cu vise-n toi!

    Marea o să ude,

    Curând, ”câmpii” goi.

    Nu aveți motive,

    Să vă ”deșteptați”,

    Nici, chirciți sub bine,

    Să vă ”îndreptați”!

    Păstrați cu rigoare

    Ce-i al vostru, pus

    Undeva, deoparte,

    Oricum, nu mai ”sus”!

    ”Lingeți”, cu migală,

    Ce găsiți pe jos,

    Căci vă pică sigur,

    Zăhărelul tos!

    Cățeluși, cu nume

    Demne de uitat,

    Înecați în Dero

    Sufletul pătat!

    Bateți la țambalul

    Coastelor, pe rând

    Și-ngropați sărmanul

    Cât mai des, că-i blând!

    Nu aduceți surle!

    Tunul e deajuns.

    Sângele se-nmoaie,

    De-i, de fier, străpuns.

    Consolați un cuget

    Ce deja se-mpute!

    Morți colaterale,

    Sunt, normal, mai multe...

  


  „Dor de muncă”

  
    Leneș, mă apuc de treabă,

    fără rost, și fără grabă.

    Plictiseala mă-nsoțește

    și-un cățel, mirat, grăiește:

    -Ce se-ntâmplă? Ce-i cu tine?

    Nici nu-i prânzul. Nu-i a bine.

    Tot nu faci mare scofală.

    Ești lovit oare de boală?

    L-am lăsat în mârâială.

    Ce să-i spun? Că-i primăvară?

    Sau că fac numai ce-mi place

    și să mă mai lase-n pace?

    Am golit cafeaua-n tihnă,

    fiindcă-i ora de odihnă.

    Am mâncat o altă oră,

    sau vre-o două, c-avea soră.

    Mătura, am duso-n spate;

    când o văd, ochiu-mi se zbate.

    M-am muncit apoi, vezi bine,

    să golesc pahare pline,

    căci, clar, berea nebăută,

    e ca și femeia tută,

    ce te pierde în uitare,

    și-n totală delăsare.

    Și așa, la stat degeaba,

    nestresat că nu-ncep treaba,

    mi-am dorit, nu mult, se pare:

    „Hai noroc și la mai mare!”

    Obosit, în miez de ziuă,

    tot bătând apa în piuă,

    m-a „lovit un dor de muncă”;

    dar eu „nu”, eram de stâncă.

    Totuși, mai apoi, cu grijă,

    să nu intru, prost, în priză,

    m-am întins în colțul care ,

    trăgea omul la culcare.

    Și-uite-așa, gândind în silă,

    de-mi era, de mine, milă,

    m-am convins că totul trece;

    chiar și munca o să plece.

    M-am trezit plin de vigoare,

    ca-ntr-o zi de sărbătoare,

    și normal, că-n viața asta,

    nu doream pe cap năpasta,

    să lucrez în zile sfinte,

    chiar de le-nmulțeam în minte.

    M-am întins... cam mult se pare,

    și-un cârcel, cu junghiul sare.

    Am motive-acum depline,

    să m-așez la loc, vezi-bine,

    căci de-i ziua lungă frate,

    te spetești până la moarte...

  

  
    -Și nu-i bine, zău, îmi zice,

    un sătean... trăind ferice.

  


  Dor de munte

  
    Pleacă cineva la munte...

    Eu plivesc un strat de flori.

    Între Cer și Glie-s punte,

    Cu prieteni scumpi, doar nori.

  

  
    Dor îmi e să schimb cărarea;

    Pe asfalt Viața-mi tocesc.

    Doar cu crestele în cuget,

    Chiar și visele răcesc.

  

  
    Blând, pământul îmi zâmbește,

    Când îl răscolesc ușor.

    Eu îi dau să creasc-o viață:

    Fără el, prea multe mor.

  

  
    Codru-mi răscolește mintea,

    Azi, prin glasul cucului.

    Cântul îmi păstrează-n suflet,

    Libertatea Muntelui.

  


  Dor nebun

  
    Dorul își cere dreptul;

    Refuz să îl ascult.

    În inimă se-mplântă,

    Și-o ia de la-nceput.

    “Iubirea e o toană”,

    I-am spus, mințind din greu.

    S-a-nverșunat pe mine,

    Și scurmă mai mereu.

    Când scap de el o clipă,

    “Furat” de ce mai fac,

    Îmi flutură prin față,

    Ce-am vrut să uit; și tac.

    Se bucură, că poate,

    Să țipe-n voie-apoi,

    Și prea puțin îi pasă,

    Că singur sunt, nu doi.

    “Ești o belea pe cinste”!

    I-am spus, zău, supărat.

    A râs cu nepăsare.

    Ca hoțul m-a “prădat”.

    A răscolit, hainul,

    Și bruma de-amintiri,

    Ce le păstram în taină,

    Ferite de priviri.

    Cuțite fulgerânde

    S-au împlântat în sânge.

    Ciudat, dar nu durerea,

    Azi sufletul îmi frânge…

  


  Dorul

  
    Peste lac se zbate Vântul.

    Pasul, nu vrea să-l mai facă.

    Îl îmbie-n valuri cântul.

    Soarta-i cere ca să treacă.

    Apa jucăușă-l udă.

    Stropi micuți îi ia și el.

    Doar ca să îi facă-n ciudă,

    Îi râzgâie-n fel și fel.

    Cât ar vrea s-o ia în brațe,

    Să pătrundă-n unda ei

    Și-apoi tandru, cu finețe,

    Să o urce printre zei.

    Și să simtă duioșia

    Sufletului ei profund

    Când se pierd în feeria

    De lumini scăldate-n prund.

    Mici cununi, din stuf, să-i facă,

    Iar din nuferi, ochi spre cer,

    Să o ducă-n valea seacă,

    Unde iriși galbeni pier.

    Seara să-i mângâie părul,

    Blond în razele prelungi

    Și să-i prindă stele-n funda

    Unei nopți cu Luna-n dungi.

    Pe poteca de lumină,

    Să o ia cu el la vals

    Și în brațe să o țină,

    Ignorând destinul ”fals”.

    Viață, nu le-a dat deplină:

    Neputință și mult dor.

    Îl aud... îl simt... suspină...

    Ploaia cade... el e-n zbor.

  


  ”Dragi” săteni

  
    Am crezut în om și-n soartă;

    Nu destin, ci viață dreaptă.

    Am cerut puțin, și-am dat,

    Mult mai mult, la cei din sat.

    N-am primit, ades, nimic.

    Poate „vorbe”; nu le zic.

    I-am iubit așa cum sunt,

    Cu, sau fără nimic sfânt.

    M-au rugat să îi ajut,

    În genunchi când au căzut,

    Dar apoi s-au ridicat

    Și cu pietre-n alții-au dat.

    Au gemut în fața mea:

    -Dă-ne bani, s-avem ce bea,

    Căci apoi vom încerca,

    Să fim buni... Stai, nu pleca”!

    I-am lăsat, pribegi spre Iad...

    I-am urmat doar pân-la vad.

    Styxul revărsat spre ei,

    Tulbura turma de miei.

    Am rămas, pe mal, tăcut.

    Regretam că i-am pierdut.

    -Te transpui în ei. Nu-i bine!

    Vocea-o auzeam în mine.

    -Ai dreptate! Taci! am spus.

    Viața-i cu bilet... doar dus.

  


  Dreptul

  
    Boby protesta de zor,

    și lătra pe stradă.

    L-am lăsat în voia lui;

    n-aveam chef de sfadă.

    Când să urle-a început,

    că nu-i fac dreptate,

    am cedat, și-am acceptat,

    să țin cont de fapte:

    -Deci afirmi că eu îți dau

    doar ziua mâncare,

    deși noatea tu păzești

    cu multă ardoare.

    Vrei o porție în plus,

    poate chiar și două,

    dar când te-am găsit dormind,

    te fceai că plouă.

    -Ei și tu. Am ațipit.

    Nu prea mult; o oră.

    Că am fost pe la vecin.

    Are-așa o soră...

    -Să-nțeleg că ai lipsit

    cam așa, o noapte,

    căci te văd cam tăvălit,

    ca un papă lapte.

    Ei erau cu doi în plus;

    golani de duzină,

    ce au profitat din plin,

    că n-aveam lumină.

    -Iară sora-a admirat,

    cum îți pierzi blănița,

    și-acum urlii ca turbat,

    că-i goală olița.

    -Da, că n-am mâncat prea mult,

    că i-am dus o parte.

    Fi și tu mai domn cu noi,

    că „te dai cu carte”.

    -Recunoști că ai chiuluit

    ore multe- noapte,

    și-acum latri, cu tupeu,

    și „te dai de moarte”.

    -Dreptu-mi cer; nimic mai mult.

    Ești stăpân, sunt câine.

    Am greșit, dar cât alerg,

    pentr-un colț de pâine...

    Dacă și tu ai mânca,

    doar când faci o treabă,

    cred c-ai fi mai mult lihnit...

    -Marș de-aicea javră!

  

  
    Gura i-am închis cu vorba,

    cam răstită, pe nedrept...

    Dar și eu așa pățisem,

    când cerusem ieri... „un drept”.

  


  Durere

  
    -Atâta voi…-

  

  
    S-a ”stins”, din Dreapta Cale,

    Un om sărman, în zori.

    Durerea nu se-nalță;

    Cu ea te naști, și mori.

  

  
    Cortegiul de minciună,

    Ce viața i-a-nsoțit,

    S-antins ca plaga-n urmă,

    În ”Jurul” ne simțit.

  

  
    Din oameni ”scunzi” la minte,

    Crescuți printre ciulini,

    Răzbate câte-un rânjet

    În scrâșnet de canini.

  

  
    Uitarea-i însoțește,

    Chiar neștiind ce vrea.

    Lumina e ocară;

    Cam putredă și ea.

  

  
    -Ce vrei mai mult străine?

    Atâta voi, și simt.

    Nu-mi pasă de vecie.

    Nu voi, să mă mai mint…

  


  Ei și Speranța

  
    Cu privirea-ndoliată,

    De un șir de nori tărcați,

    Astru-și varsă-n dungi lumina,

    Peste cei, de câmp, ”legați”.

    Sun sărmani ce, la vânzare,

    Își scot zilele-n suspin;

    Visători, ce Libertatea

    Au crezut că e-n Destin.

    Zi de zi, cu-nverșunare,

    Pentru ”foame”-au amânat

    Ziua lor de Libertate…

    Încă nu s-au resemnat.

    Vor mai duce-o-așa o vreme…

    Cu-n sfârșit numai al lor…

    Nu pier singuri, căci Speranța

    Îi veghează până mor…

  


  Epitaf

  
    Nu am fost mai rău ca alții...

    Doar puțin mai bun.

    M-am ascuns după cuvinte,

    Să nu par nebun.

  

  
    Las copiilor Iubirea,

    Și cu sfântul pom;

    Poate cu regret, dar totuși

    Și credința-n om.

  


  Eroi…

  
    Pete de victorii,

    Pe-un mormânt ce tace.

    Poleiala-i scumpă.

    Viața-n tină zace.

    Ce aduce moarte,

    Bogății adună.

    Oda biruinței

    A prohod răsună.

    Nu mor ”Dumnezeii”,

    Ci, mai mult, soldații.

    Securea retează

    Nu numai bărbații.

    Slova biruinței

    E-necată-n bocet.

    Fala scoate-un răget,

    Cerul doar un scâncet.

    -Amintirea-i scumpă…

    -Cât poate să doară…

    -Dar se nasc eroii…

    -Câmpul, ei, nu-l ară…

  


  Eu, Alesul

  
    Bate vântu-afară,

    Da-n casă e cald.

    Mă lăfăi în lene

    Și, cu treaba, bald.

    Neamțu-așa îi spune:

    În curând adică.

    Tot românul știe:

    Ce-i prea mult, chiar strică.

    Deci, în trândăvie,

    Profundă plăcere,

    Îmi încep azi ziua,

    Fără de durere.

    Zac ca niciodată,

    Cert atins de boală.

    Binele de sine

    Mă răsfață-n poală.

    Lăfăitu-i sincer,

    Fără griji perene.

    Ce păcat că Statul

    N-are-n loje perne.

    Cum adică-n sală?

    Eu merit mai mult.

    Sunt Alesul vostru,

    Zeu cu unic cult.

    Nu-n cult-ură frate;

    Ura n-o predic.

    Cu credința-n mine,

    Faceți ce vă zic.

    Veți avea de toate!...

    Ca și până azi.

    Cum? N-aveți nimica?

    Nu-i păcat să rabzi.

    A voastră-i Vecia.

    Porțile sunt largi;

    La mine în curte,

    Nu-n gură să bagi.

    Când nu ai ce pierde,

    Ești mai liniștit,

    Plus că, de mori iute,

    Ești și pomenit.

    Aveți foame-n gură?

    Sfințișori păreți.

    Mai ieșiți pe-afară!

    Vorbesc la pereți.

    Larma se-ntărâtă

    În cuvinte sparte.

    Mă întreb cu groază:

    Ce-au cu mine frate?...

  


  Eu, peștișorul

  
    Când Timpul nu mai fuge,

    Și-l simți curgând din greu,

    Când Clipele sunt lacrimi,

    Ce cad din el mereu,

  

  
    Când orele sunt ceasuri,

    Ce ticăie în gol,

    Te vei simți, ca mine,

    Un peștișor în bol.

  

  
    Vei înota în cercuri,

    În Infinit sfârșit,

    Și vei striga la lume,

    Prin sticlă, răgușit.

  

  
    Dar vai, nu te-or aude,

    Și vor zâmbi duios,

    Văzând o gură mare

    Și-un pește mânios.

  

  
    Prin semne ne-nțelese

    De nimenea, nicicând,

    Vei blestema netrebnici,

    Pe față și în gând.

  

  
    Și va veni și vremea,

    Când vei muri, iar ei,

    S-or întrista, sau fi-vei

    Doar masă... la căței.

  


  Fantasma

  
    Din Cerul pudrat cu Vecie,

    De-odată cu Timpul născut,

    În umbra de noapte târzie,

    Fantasma de Viață-a trecut.

  

  
    Cu sângele rece de fiară

    Și teama născută în jur,

    Pornită să ia, nu să ceară,

    Închide-un lanț trofic impur.

  

  
    Lumina nu-i vede mișcarea

    Tăcută ca pala de vânt,

    Dar frunza căzut-i șoptește,

    Ceva, ca al lebedei cânt.

  

  
    O drama se joacă în foșnet

    Prelung, sub un cer nevăzut.

    Aclamă finalul un bocet

    Și-o viață, ce-n sânge-a căzut.

  


  Fără morală

  
    -fabulă-

    Un Curcan și-un Porc, la Țară,

    Se certau încrâncenați:

    Unul, că are ”mărgele”,

    Altul, că-i mai ”galonat”.

    -Cu ce am, te fac piftie!

    Doar un telefon să dau.

    Doritorii de ”mărgele”,

    Drepți, ca la comandă stau.

    (Asta nu înseamnă însă,

    Că-n dreptate sunt corecți.

    Pe lângă Curcan, desigur,

    Ciugulesc și mici Sticleți.)

    -Da, dar uite, am galoane;

    Mult am ”tras” ca să le pun.

    Ele îmi conferă, ”dreptul”,

    Și mai mult, în prag, să-l pun.

    Mă obligă să fiu vajnic

    Și să-i apăr pe cei slabi,

    Chiar de sunt, după ”culoare”,

    Tuciurii, galbeni, sau albi.

    -Tocma-i pomenit de galbeni…

    Știi Cocoșul din poveste…

    Pot să îmi transform mărgica.

    Ia-n te uită și privește!

    Vezi tu eghiletu-acesta?

    Diamantu-nseamnă bani.

    Dai doar un ”galon”, că face

    Munca ta pe cinșpe ani.

    Palma, laba, sau piciorul,

    Au bătut-o de îndat.

    Prin Curcani, va fi-n poiată

    Viitorul comandat.

    De Morală, n-am ce spune.

    De-i moral, nici chiar atât.

    ”Tras în piept”, mă simt, de-o ghiară,

    Ca și de picior, de-un rât.

  


  Fericirea

  
    Discutam cu Boby,

    Cel cățel isteț,

    Ce e fericirea,

    La el în coteț.

    S-a uitat la mine

    Lung, îngândurat:

    -Nu îmi iei căsuța,

    De spun că-i palat?

    -Fugi de-aici nebune!

    Lasă ironia,

    Că-n el n-ai nimica,

    Nici s-agăți pisica.

    -Tocmai, n-am ce pierde;

    Și nici ce păzii.

    Dorm, sau umblu noaptea

    Mai ceva ca-n zi.

    M-a cam pus pe gânduri

    Vorba lui „amară”.

    Se hlizea la mine

    Și l-am dat afară.

    S-a întors din ușă

    Și m-a întrebat:

    -Vrei să-ți spun ce-nseamnă

    Fericirea-n pat?

    O știam prea bine,

    Sau numai credeam,

    Că nu „interesul”

    Geme pe divan.

    -Marș acum la joacă!

    Mi-ai stricat și seara.

    „Întindea” iar coarda,

    mârâind ca moara:

    -Ascultă la mine!

    Las-o cu ocara!

    Fericirea-i zborul,

    Nu-n samar povara...

  


  ”Festin”

  
    De privești de la distanță,

    Zici că-i seara de Crăciun.

    Pomii, toți, sclipesc în gheață,

    Când se-aude-un ”Rămas bun!”

    Gerul dur, cu-n strai de gheață,

    Ajutat de-n vânt meschin

    Și de-o burniță banală,

    I-a-mbrăcat pentru ”festin”.

    Nu e cel al învierii,

    Sau al toamnelor în rod,

    Ci-un privechi de rătăcire,

    Spre al Styxului scurt pod.

    Încrustate-n diamante,

    Ce, din echilibru, sorb,

    Crengile-și apleacă fruntea

    Spre-un pământ avid și orb.

    Zvârcolindu-se-n urgia

    Unui timp neiertător,

    Multe-și află jos menirea,

    Nu în zbor îcântător.

    Ca și omul, ce-n avere

    Sufletul își încrustează,

    Vii lăstari se sting cu zile,

    Căci, pe veci, doar Moartea-i trează.

  


  Fir de Cer

  
    Din pământul încropit,

    Să ne țină-n viață,

    Se ridic-un Fir de Cer,

    Preschimbat la față.

    Lacrimi, trupurile-au strâns,

    Cu sudoarea sorții.

    Ochii-s obosiți de plâns,

    În penumbra morții.

    Unii-o văd și alții-o cer,

    Obosiți de luptă.

    Ea îi lasă, prăpădiți,

    Să zacă în baltă.

    Peste hăuri vântul bate.

    Conștiințele-s abis.

    Mult prea mulți văd, în trăire,

    Iadu-n loc de Rai promis.

    Unde? Când? Cum am greșit?

    Întrebarea-i mută.

    Să răspundă nu-ndrăznesc.

    Tăcerea e cruntă.

    De Vecie, când vorbesc,

    Rușinați se scuză.

    Nu mai cred nici în minuni.

    Nimeni nu-i acuză.

  


  Flori

  
    Aș vrea să simt, cum bate vântul,

    Nu să-l zăresc, prin geamuri reci,

    Și flori să văd, iubind pământul,

    Nu-ncoronate-n loc de veci.

    Voi le închideți în reci glastre,

    Chiar jecmănite de culori,

    Și le-aranjați frumos, de moarte,

    Schimbând percepții și valori.

    Când, veștejite-și dau sfârșitul,

    Le aruncați, ca pe-un gunoi,

    Și tot ce-a investit Natura,

    Se pierde-n rânjetul vioi.

    E satisfacția-mplinirii:

    ”Ce-nmormântare a avut!”...

    ”Ce fast frumos... ce nuntă fină!”...

    Ce mult e omul decăzut.

    Beton și fier, sticlă și plastic,

    Cu bani și legi, toate ajung

    Să toarne clopotul pieirii

    În vii copaci, ce-n frunze plâng.

    Aș vrea ca vântul să dezmierde

    Și frunțile de prunci micuți,

    Ce gânguresc în fața florii...

    Dar cresc ca voi... devin tăcuți.

  


  Frmuseți ce pier

  
    -gerul-

    Un buchet de flori splendide,

    El, în dar, mi-a oferit.

    Le-a pictat pe geam, cu suflet;

    Am zâmbit când le-am privit.

  

  
    Nu l-am mai poftit în casă,

    Căci, oricum, loc nu avea.

    Am ieșit puțin afară,

    Invitat de-un fulg de nea.

  

  
    Pufulețul se-așezase

    Pe o ramură-n zbor lin.

    Cu candoarea inocenței,

    Râdea-n hohote, divin.

  

  
    Mi s-au înroșit obrajii

    De iubire și de ger.

    Ce conta, era doar clipa

    Frumuseților ce pier.

  


  Frunza din brad

  
    Cu răbdarea peticită,

    Mi-m făcut de lucru azi,

    Căutând o frunză verde,

    Printre cetina din brazi.

    N-am găsit-o, dar Nebunul

    Ce mă însoțea din zori,

    Insista: ”Găsește-o frate,

    Dacă vrei, la Cer, să zbori!”

    Căci știa netotul vraja

    Cerului asupra mea.

    Amândoi credeam că Iadul,

    Nu că Lumea, este rea.

    Cu un dram de rațiune,

    Pripășit pe undeva,

    M-a oprit, mai înspre seară:

    -O fi luat-o-altcineva…

    L-am privit cu îndoială:

    -Știi ceva ce nu îmi spui?

    -Rar găsești iubirea-n viață,

    De o cauți unde nu-i…

    -Logica pare stricată.

    Mai deloc, ai vrut să zici?

    -Chiar și căzătura-i bună,

    În picioare dacă pici…

    Nu mă-nțelegeam cu tontul;

    Una eu și alta el.

    Ce conta era că, totuși,

    Amândoi eram/iubeam la fel…

  


  Ger neuman

  
    Frunza-n cristale

    se zbate zdrobită;

    Lațul de-argint

    nu-i braț de iubită.

  

  
    Gerul năprasnic

    ucide ce-i viu.

    Codru-n cleștar,

    de viață-i pustiu.

  

  
    Câmpul își pune

    coroana de gheață;

    În groaza trăiri,

    e palid la față.

  

  
    Alții în lume

    sunt astăzi stăpânii;

    Haita de lupi și,

    desigur, ciulinii.

  


  Gerul

  
    Un buchet de flori splendide,

    El, în dar, mi-a oferit.

    Le-a pictat pe geam, cu suflet;

    Am zâmbit când le-am privit.

  

  
    Nu l-am mai poftit în casă,

    Căci, oricum, loc nu avea.

    Am ieșit puțin afară,

    Invitat de-un fulg de nea.

  

  
    Pufulețul se-așezase

    Pe o ramură-n zbor lin.

    Cu candoarea inocenței,

    Râdea-n hohote, divin.

  

  
    Mi s-au înroșit obrajii

    De iubire și de ger.

    Ce conta, era doar clipa

    Frumuseților ce pier.

  


  Greu de cap

  
    Mi-am pierdut timpul aseară,

    să-l învăț ceva.

    Boby moțăia pe coadă

    și mă enerva.

  

  
    -Băi potaie! Cască ochii

    să auzi ce-ți zic!

    În respect de semeni omul...

    -A ajuns calic.

    -Tu privești numai prin prisma

    burții de cățel.

    El e mult mai mult în lume...

    -Parcă și mișel.

    -Uscături mai are crângul,

    dar nu-l tai de fel.

    El crează lucruri multe...

    -Numai pentru el.

    -Pentru toți, copii și soațe;

    e progres sadea.

    Cu femeia-și face casa...

    -Eu cu o cățea.

    -Tu de sex nu știi nimica;

    e mai rafinat.

    În iubire e plăcerea...

    -Mi s-a aplecat.

    -Ești cam greu de cap amice.

    Minte n-ai de loc.

    Omul e chiar trunchiul vieții...

    -Bun de pus pe foc.

    -Fără el tu rabzi de foame.

    Nu mai ești un lup.

    Ți-ai pierdut și libertatea...

    -Asta da! Te pup!

  

  
    M-a lăsat javra cu mintea

    Răvășită-n draci...

    El n-avea covrigi pe coadă,

    Dar nici noi colaci.

  


  ”Gropi”

  
    -Vreau să ies în stradă,

    La pas s-o mai iau!

    -Sunt sătul, ce naiba,

    Tot în gropi să dau!

  

  
    Nici n-apuc, din casă,

    Să cobor pe scări,

    Că și văd anunțul…

    Dau în gropi, de dări.

  

  
    Trotuaru-i jalnic…

    Trebuie să sari

    Gunoaie grămadă

    Și gropane mari.

  

  
    Azi plătesc lumina;

    Coadă… stins bocet.

    Mi-a lăsat chiria,

    Gaură-n buget.

  

  
    Pentru alte multe

    M-am împrumutat.

    Gropile curente,

    Doar le-am strămutat.

  

  
    Tot așa, edilul,

    Le mută din loc.

    Sunt pe bani plimbate,

    Că doar n-o fi foc.

  

  
    Azi așa, ca mâine,

    Ca Statul-Bazar,

    Încerc ca să umplu,

    Groapa-buzunar.

  


  Hora vieții

  
    -eroi ”nescriși”-

    Mi-am făcut, în vis, castelul,

    Pe un țanc pudrat cu stele,

    Când se lasă noaptea albă,

    Cu lumini în dans de iele.

    Blând, am modelat cu mintea

    Crestele, un pic, nu mult.

    Am lăsat și-o poartă largă,

    Pentru-al norilor tumult.

    Brazii i-am chemat la masă,

    Cu stejarii de pe plai,

    Ce au luat, în drum și fagii,

    Lungi crescuți, în cânt de nai.

    Mici surori de stele-n colțuri,

    Flori plăpânde-n jur am pus,

    Și-un covor de garofițe,

    De pe creste am adus.

    Pe pereți, sfinte icoane

    De legende am pictat

    Și, ca oaspeți de onoare,

    Sfincși de piatră-am invitat.

    Din Bucegi, bătrâne doamne,

    Și-au adus omagiul lor,

    Îmbibând, cu duioșie,

    Aerul cu tainic dor.

    Stânci semețe, neștiute,

    Ce-au ”umbrit” haiduci proscriși,

    Au venit la horta vieții

    Unui neam... eroi ”nescriși”.

  


  Ia poftiți!

  
    -Ia poftiți la noi, cu toții,

    și deștepții și netoții,

    care vor și cer mâncare,

    și-o tot țin în supărre!

    -Gratis, noi vă dăm bucate,

    în tingiri și oale sparte,

    și vă îndopăm cu vorbe,

    să-nghițiți gălușca-n ciorbe.

    -Da mai luați, da și gustați,

    de pomană, că tot stați,

    că avem și gogonele,

    cu minciuni, chiar frumușele!

    Căci tocane de idei,

    le dăm iute la căței,

    și-atârnăm covrigi în coadă,

    nu doar unul, ci grămadă.

    -Nu mai stați! Vă-nghesuiți,

    răi și buni, oameni pestriți

    și în cuget tot ca noi,

    că doar suntem un alt „voi”!

    -Nu vă temeți să călcați

    în picioare, pe ce stați,

    că de sunt morminte goale,

    le vom umple cu „răcoare”,

    căci, cu cât vor fi mai pline,

    vă va fi vouă mai bine!

    -Da poftiți!

    Da mai luați,

    drumul către cei ”plecați”!

    Iar de viața ce-o trăiți,

    nu-i prea bună?

    Mai muriți!...

  


  Iernatice plăceri

  
    Cu priviri pierdute

    În tăișul iernii,

    Îmi fac semnul crucii,

    Lângă al plăcerii.

    Gheața-n colți de sticlă,

    Viața o strivește.

    De-atâta splendoare,

    Zic ”Doamne ferește!”

    Prin ghirlande, pomii,

    Plâng a neputință.

    ”Prea le-ai dat de toate”,

    Cuget ca ființă.

    Pe un sol ce geme,

    Diamante crapă.

    ”Doamne ce-avuție!...”

    Ce păcat că-i apă.

    Biciuiri de crivăț,

    Prevestesc durere.

    ”Masochistă-i vremea...

    Vai ce mai plăcere!..”

  


  Imașul țări

  
    Pe imașul mic al țării,

    Mult scurtat din an în an,

    Pasc văcuțele sărmane,

    Care n-au, de fân, vre-un ban.

    Lângă ele, boii cu ziua,

    Prea sătui... de alergat,

    Se-nghiontesc cu-o capră suplă,

    Ce tocmai s-a dezlegat.

    Soțul ei e dus cu pluta,

    Pe la munte, înspre ”sus”,

    Ca pastramă pentru șefii,

    Ce, cu vorba, l-au tot dus.

    Cam pestriță-n blana scumpă,

    Nu le poartă vină lor,

    Căci, când n-are de mâncare,

    O ”hrănesc” ei, plini de dor...

  

  
    Boul, obosit, se-așează

    Lângă vacă... și o pupă.

    Capra-i înghiontește, fiindcă

    Tot imașul îl ocupă.

  


  Îmbâcsitul

  
    Plin de sine, cu respectul

    Pentru ”propriu”-n slăvi urcat,

    Își vărsa, pe toți, sictirul

    Cu bun simț curat tărcat.

    Nesătul, în conștiință

    Avea pete berechet

    Și făcea și fapte bune,

    Ca tăcerea la banchet.

    Plin de starea încropită,

    Arogant, dur și parșiv,

    Aborda-n necuviință

    Restul, ca pe-un tot nociv.

    Îmbâcsit de încântarea

    De a fi ce e, și nu-i,

    Își făcea pofta ca lumea

    Și-o punea, la alții-n cui.

    Îmbuimat cu ”cruditatea”

    Ce-i plăcea în ”fel” și ”chip”,

    Și-a tot sterpezit simțirea,

    Ajungând mârșav, ca tip.

    Cine-i el? E coada mare.

    Pentru-”n față” se bat toți.

    Ia și tu un ”fiecare”!...

    Fă distincție, de poți!...

  


  Imposibilul Rex

  
    Rex se învârtea prin curte

    după coadă-n van.

    Primăvara-abia sosise.

    Muguri mici mijeau pe ram.

    L-am privit cu încântare.

    Mă distra-n necaz.

    -Ce faci haimana-potaie?

    -Zău că nu ai haz...

    -Ia te uită, bosumflatul.

    Te-au gonit vecinii?

    -Ba că nu, da-n blana roasă

    arăt ca stăpânii.

    -Hai-da-de că asta-i bună.

    Nu-ți mai place câine...

    -Nu mai vreau resturi să rod.

    Vreau să fiu lup mâine.

    -Și-așa crezi că vei putea

    să-ți saturi burtica?

    -Lup să fiu, că voi vedea

    cum procur păpica.

    -Dar știi vorba cea cu lupii:

    cu năravul prost...

    -Ce, tu crezi că voi rămâne

    câine fără rost?

    -Tu în haită? Nu te văd.

    Nu știi ce-i unirea.

    -Văd că-i lauzi. Sunt ca voi.

    Semănați cu firea.

    -Ia nu te lega de om!

    Ia-te iar de coadă!

    -Mă gândesc... Ca voi nu vreau,

    Lumea să mă creadă.

    -Rămâi câine prost și rău,

    cum te știe satul!

    -Sau fidel și credincios...

    Și-a plecat cu altul.

  

  
    M-a lăsat fără cuvinte.

    Chiar a renunțat,

    lup să fie, cu putere... ?

    Mai am de-nvățat.

  


  În Clepsidra Vieții

  
    Într-un orizont, pe care

    Și lumina-l ocolește,

    Zorii, greu deschid cărare;

    Ceața, ziua osândește.

  

  
    Griul fad și cenușiul

    Obturează viața-n jur.

    ”Picură”, ca lacrimi, frunza

    Pe pământul crud, și dur.

  

  
    Prin privirea obosită

    De nimicul nevăzut,

    Intră-n suflet doar tăcerea,

    Ca un înger decăzut.

  

  
    Liniștea e aparentă.

    Vuietul în tâmple-l simt.

    Pura frăgezime-a firii

    Face-un pas către mormânt.

  

  
    Ca-n neant gândul percepe

    Foșnetul de viață stins.

    Ciclul morții se abate,

    În Clepsidra-n care-a nins.

  


  În crucea dreptății

  
    În crucea dreptății se zbate

    Cuvântul de viață cu teamă.

    Cu slove de sânge stropită,

    O Clipă se-abține să geamă.

  

  
    În plânset de ceruri uitate,

    Ca ploi nesărate de doruri,

    Se surpă-n războaie docile,

    Credințe în El și în zboruri.

  

  
    Rămâne doar fapta-ncrustată

    În piatra bătrânului munte,

    Un zvâcnet ce-aprinde speranța

    În lucruri mărunte, dar sfinte.

  


  În dorul leli…

  
    Cu speranța-n elixirul

    Faptelor neînrămate,

    Și-au făcut de lucru-ntr-una

    Și cu cele reportate.

    Timpu-a vrut ca să-i ajute

    Și, trecând pe lângă gloată,

    I-a bătut la cap, cu ore,

    Necerându-le răsplată.

    Atunci le-a venit idea,

    Chiar așa, bătuți în cap,

    Timpul să îl mituiască

    Și să-l scoată-al vinei ”țap”.

    -Nici nu vine, că și trece…

    Motiva unu-un impas,

    Luându-și, ferm, avânt spre față,

    Făcând, și-napoi, un pas.

    Azi așa și mâine tocmai

    Ca și ieri, munceau normal,

    Ca să-și facă cheltuiala

    Cât mai spornică, formal.

    Rezultatele, vezi bine,

    Erau pe măsura lor.

    -Ce contează-i încercarea…

    Și-ncropeau alta de zor.

    ”Dorul lelii” vreți a spune?

    Chiar îi știți pe-amicii mei?

    Aaa-s cu voi în cârd ășie?

    Doamne, iartă-ne, de vrei!

  


  În zori

  
    Pe steaua-nlăcrimată,

    Ce pâlpâie-n abis,

    Îți regăsesc privirea,

    Pe tainic drum de vis.

  

  
    În liniștea tăcerii

    De după asfințit,

    Îți simt molatec sânul,

    La pieptul meu strivit.

  

  
    În umbra înserării,

    Cu soarele pierdut,

    Te-aud șoptind cuvinte,

    Ce-odată m-au durut.

  

  
    În norii fără ploaie,

    De vânt, goniți în mări,

    Iar simt pe buze gustul,

    De lacrimă, în zori...

  


  Ipocritul

  
    Cerul a-nceput să plângă,

    Iar, Pământul istovit.

    Nu mai știe ce să creadă;

    Până ieri, l-a tot iubit.

    Astăzi îns-un ”Fiteșcine”,

    ”Ridicat” prin lungi erori,

    Și-a ”intrat în mână”-n vorbe,

    De te trec, pe drept, fiori.

    Neagă tot ”neauzitul”

    Și la ”neștiut” se-nchină,

    Bând, la parastasul sorții,

    Din cădelnița divină.

    Rupe, de idei, simțirea,

    Și, cu-o o perfidie rară,

    Pune poftele pe rană,

    Și-apoi, viciul îl presară.

    Îmbibat de ignoranță

    Și de propriul gust acrit,

    Vinde, ne-mpliniri și vise,

    Demn de-un nume: Ipocrit.

  


  Iubiri de primăvară

  
    Cântă păsările-n luncă despre-un vis, sau poate-un dor.

    Nu-nțeleg, dar tot îmi place. Ochii-nchid și parcă zbor.

    Mierla trilul își înalță, mai aproape, chiar în dud.

    Cinteza își ceartă soțul. E pe streașină, și-i ud.

    Guguștiucul, pe-ndelete, macină silaba-n draci.

    Nu e cuc, da-i dau dreptate: când iubești nu poți să taci.

    Pupăza vicleană-n vale, se tot uită după cuc.

    A scăpat în libertate, și se-ascunde într-un nuc.

    Gâștele, mai guralive, cu „idei”, ce bârfe par,

    Îmi trezesc pofte ascunse, de cuptor și de mărar.

    Rațele-ascultătoare nu le cred și bombănesc.

    Lipăind în „maca-maca” , chiar se bucură: trăiesc.

    O găină, ouătoare, după cum se laudă,

    Cârâie-n ograda mare, bună doar de pagubă.

    Asta însă după mine, căci cocoșul nu-i de-acord.

    O aleargă, căci, cu asta, bate el înc-un record.

    O vecină, ca surata, cântă-n casă dintr-odat.

    Poate se aude-n stradă, când o trece vre-un bărbat.

    Cam glumesc. E primăvară, și refuz să mă gândesc

    La necazuri și la boală. E splendid când toți iubesc.

    Asta-o știu din auzite. Când am încercat și eu,

    Nopțile cam nedormite le-am făcut, și-a fost cam greu.

  


  Jalea ultimului vânt

  
    Ieri, ne-am înfrățit cu codrul;

    Azi, cu mobila de lemn.

    Mâine, îi vom duce dorul;

    Va pieri tăcut și demn.

    Nu ne va striga, în față,

    Ce suntem și ce vom fi,

    Când se va ”topi” în focul

    Ce va face noaptea zi.

    Nu va cere îndurare

    Pentru fiii lui răpiți,

    Și nici crunta răzbunare,

    Pentru ”moșii”-n timp striviți.

    Doar va plânge din izvoare

    Otrăvite cu pământ

    Și va fluiera o doină:

    ”Jalea ultimului vânt”…

  


  Joc prăduit

  
    Cu intransigență, parcă,

    M-am luat de Boby iar.

    Încerca să îmi propună

    Să-i joc masa , scurt, la zar.

    -Dublu, sau nimic! E bine?

    Căci, oricum, sunt hămesit.

    Ori mănânc pe săturate,

    Ori mă culc, că-s oboist.

    -Și lătratul? Paza curții?

    Dormi sătul, sau dormi oricum.

    De câștig, chiar pe cinstite,

    Ce-mi oferi? Zi tu acum!

    M-a-ntrebat cu-ngrijorare:

    -Pe ”cinstite”, tu ziceai?

    Mai există variante?

    Prost ce sunt. Chiar îmi plăceai.

    Ce să zic? Aveam, ca omul,

    ”Zarul” pus pe prăduit.

    Cum să-ți faci ”partea corectă”,

    Când, tot jocu-i măsluit.

  


  Joc

  
    Gustul vieții pare acru;

    Fapte sterpezite-l fac.

    Din pocalele clepsidră,

    Sânge curge-n timpi ce tac.

    E o baltă a trăirii,

    Plină de nămol și flori.

    Cerul numai pedepsește.

    Plâng numai, haotic, nori.

    Cu menirea într-o mână

    Și, cu alta, prinsă-n joc,

    Omul își provoacă soarta,

    Cu o armă, sau un toc.

    Șansele sunt o ispită,

    Ce-l provoacă la plusat.

    Chiar cu cartea măsluită,

    Azi, norocul l-a lăsat.

    Își aruncă-n joc Iubirea

    Și-apoi Mila, lângă ea.

    Când dă sec, cu Fericirea,

    Pierde tot ce mai avea.

    Îi rămâne Viitorul

    Neștiut... –Cât dai pe el?

    Se-nțeleg la jumătate...

    Și rămâne fără El.

  


  Jocul

  
    Vremurile-s tulburi;

    Vremea, tot la fel.

    Moartea dă târcoale;

    Trimisă de El?

    Norii se înalță

    De la brâu în jos.

    Cerul e pe ducă

    În pământul ros.

    Fulgerări de rouă,

    Nu mai cad pe flori.

    Trunchiuri arse-nfruntă

    Prea-plecate zări.

    Aerul își stinge

    Răsuflarea-n gol.

    Croncăne-a speranță

    Prea-înaltul sol.

    Va avea de toate…

    Ce de vietăți…

    Omul este darnic…

    Plin de ”calități”.

    Pe-o planetă-ncinsă

    Într-un brâu de foc,

    Ielele termină

    Ce-a rămas din Joc.

  


  Judecă și tu

  
    M-am trezit chemat odată,

    Vrând-nevrând, la judecată.

    Provocați iar de albine,

    Porcii grași, crescuți în „bine”,

    Ca și oamenii de vază,

    S-au luat în „gât”; ce sfadă...

  

  
    -Noi muncim ca „lucrătoare”

    Cât îi ziulica mare,

    Pe când voi vă îndopați,

    Și acum vă dați bărbați,

    Și aveți neobrăzarea ,

    Să scurmați cu râtul floarea,

    Ce-i o zână pentru noi,

    Cu polenul ei de soi,

    Ca să nu zic de stamine

    Și pistilul ei minune.

    Sunteți porci, să nu zic boi,

    Că nu „prindeți” sensuri noi,

    Și trăiți cam împuțiți,

    Chiar așa înavuțiți...

  

  
    Și așa, în bâzâială,

    I-au băgat pe porci în boală,

    Și tot ele i-au chemat,

    La cea judecată-n sat.

    Eu, cu gândul la Ignat

    Și la mușchiuleț uscat,

    Le dădeam dreptate lor,

    Dar tăceam, că nu-i ușor,

    Burta să mi-o pun în cap,

    Dacă porcii nu îi scap,

    Mai ales că-i îngrijeam,

    Chiar de florile pliveam.

    Martor eu credeam că sunt,

    Și nu jude pe Pământ.

    Să le spun că porcu nu-i

    O icoană-n cui s-o pui,

    Aș simți că mint prea mult,

    Chiar de-am omenia cult.

    Tot tăceam și îi lăsam

    Să se tot acuze-n van,

    Și-așteptam să obosească

    Și-adevărul să zărească:

  

  
    Florile le cultivăm,

    Dar le rupem când plecăm

    La o nuntă, sau botez;

    Frumusețea e doar crez.

    Ele miere fac în stup,

    Însă noi, pe ele, „zdup!”

    O luăm ca s-o mâncăm,

    Și ca sparții ne-ndopăm.

    Despre porci nu zic nimic,

    Nu vreau ziua să le-o stric,

    Căci tot noi iar profităm...

    Doar în jilțul Legii stăm...

  


  „Juratul”

  
    Rex, cu nume de stăpân,

    Câine pripășit sub garduri,

    Se-mbrăcase, ca mai ieri,

    Cu o togă-n falduri.

  

  
    -Ce-i cu tine? Ești nebun?

    Hai c-o faci prea lată!

    -Eu te rog să mă respecți.

    Plec la judecată.

    -Hai-da-de potaie slută,

    Te dai și „jurat”.

    Ști să latrii tâmp la Lună,

    Nu să faci „curat”.

    -Mă cam iei „peste picior”,

    După cum îmi pare.

    Las-că vezi pe pielea ta

    Când ajung eu mare.

    -Na că zău m-ai speriat

    Cu-a ta mârâială.

    Toga nu îți bagă-n cap

    Dreptul; ptiu scofală!

  

  
    M-a lăsat și a plecat

    Cu-n alai de „iepe”.

    Dar să știți, s-a păcălit:

    Multe erau sterpe.

  

  
    Am aflat că „s-a ajuns”

    Tot „lătrând la bară”,

    Și-a impus cu „dreptul” lui

    Zgarda-legi-n țară

  


  La copcă

  
    -prima zi-

  

  
    Lacul freamătă sub gheață.

    Apa-n copcă viu pulsează.

    Ne-am cam înroșit la față.

    Ochii umezi mai visează.

  

  
    Albul pur se pierde-n stuful

    Sfârtecat de crunta iarnă.

    Pe sub guler simt fin puful

    Ce, nori joși, încep să-l cearnă.

  

  
    Patru câini, certați de mine,

    Că de-acasă au plecat,

    Se tot miră: ”Nu-i e bine?

    Îl păzim. Nu-i delicat”.

  

  
    Tolăniți fără rețineri

    Pe zăpada cristalină,

    Latră uneori ”susțineri”.

    Simt că-i cu răbdări la cină.

  

  
    Brusc, tăcerea de idilă

    Hărtănită-i de copoi.

    Au văzut un ”Urechilă”,

    Ce-a tulit-o spre zăvoi.

  

  
    Pofta-n cui și-au pus-o iute;

    ”Țopăilă”-a dispărut.

    Au rămas, pe Alb, ciufute,

    Patru umbre… la păscut.

  

  
    Îi vedeam cum se aleargă,

    Luând câmpu-n lun și lat.

    Și eu îi cam bat, că dragă,

    Mi-este vorba-n vers ”pătat”.

  

  
    Cu răbdarea cam știrbită

    De eșecuri repetate,

    Lung privesc copca-ndrăcită,

    Ce de pești mă tot desparte.

  

  
    Una după alta-n grabă,

    Sfredelim în lung de mal.

    -Reflectoare… bună treabă.

    -Ca la teatru, stau la stal.

  

  
    Ferm convinși că nu se poate

    Să nu dăm de ”Bibănescu”,

    Ne mutăm și mai departe…

    M-am ales cu ”Pitorescu”.

  

  
    Șapte-am prins și rău îmi pare.

    Să-i mănânc, iar m-am decis.

    Am făcut ca Fiecare:

    Pentru poftă am ucis.

    g.r. feb.2017

  


  La copcă

  
    -a doua încercare-

  

  
    Peștele, sărmanul,

    Cu frica în oase,

    Se-ascundea sub gheață;

    Ținuse de ”șase”.

    Căci venise Bossul

    Cu ai lui fârtați,

    Și doreau o pradă

    Demnă de bogați.

    Socoteala scurtă,

    Sau lungă, cum vreți,

    Era să le facem

    Peștilor ”peri creți”

    Deci, cu fiare-ntoarse,

    Spiralate bine,

    Tot scobeam la găuri,

    În uitări de sine.

    Tremurând pe gheață,

    Cu sfaturi sfătoase,

    Le-am dat libelule

    Și râme gustoase.

    Peștele, fudulul,

    Cu coada pe sus,

    Ne-a lăsat cu buza

    Umflată… s-a dus.

    Rar, sinucigașii,

    Vre-o doi-trei smintiți,

    Au urcat să-i vadă

    Pe cei cinci vestiți.

    Cu sudoarea frunții

    Și bătăi în palme,

    Am făcut din gheață

    Schwaitzer, plini de ”foame”.

    Ne ardea stomacul

    Gol, cu pofta-n cui.

    Uite-nu-i Bibanul;

    Fac file de pui.

    După vre-o trei ore

    De speranțe-n van,

    Ne-am întors spre casă,

    Cu pești de vre-un ban.

  

  
    Ăsta-a fost ”ghișeftul”.

    Restul? Doar Splendoare.

    Viața-n flamuri albe

    Scânteia în soare.

    Neaua, spulberată,

    Se-adunase-n dune.

    Cerul coborâse

    Fără a ne spune.

    Mii de mii, steluțe,

    Savurau tăcerea.

    Numai vântu-obraznic

    Le strica plăcerea.

    Mantii lungi, sublime,

    De stufuri tivite,

    Odihneau privirea

    Zilei obosite.

    Ca în zbor spre nouri,

    Păsări mici de gheață,

    Băteau lin din golfuri:

    Aripi fără viață.

    Pașii noștri-n urme,

    Lațuri sugerau.

    Le legau de tină.

    Le simțeam. Trăiau.

    Mi-a plăcut la copcă.

    Cu vin fiert, blajin.

    Feeria zonei

    M-a-mbătat din plin.

  


  La copcă

  
    -prima zi-

  

  
    Lacul freamătă sub gheață.

    Apa-n copcă viu pulsează.

    Ne-am cam înroșit la față.

    Ochii umezi mai visează.

    Albul pur se pierde-n stuful

    Sfârtecat de crunta iarnă.

    Pe sub guler simt fin puful

    Ce, nori joși, încep să-l cearnă.

    Patru câini, certați de mine,

    Că de-acasă au plecat,

    Se tot miră: ”Nu-i e bine?

    Îl păzim. Nu-i delicat”.

    Tolăniți fără rețineri

    Pe zăpada cristalină,

    Latră uneori ”susțineri”;

    Simt, că-i cu răbdări, la cină.

    Brusc, tăcerea de idilă

    Hărtănită-i de copoi.

    Au văzut un ”Urechilă”,

    Ce-a tulit-o spre zăvoi.

    Pofta-n cui și-au pus-o iute;

    ”Țopăilă”-a dispărut.

    Au rămas, pe Alb, ciufute,

    Patru umbre… la păscut.

    Îi vedeam cum se aleargă,

    Luând câmpu-n lun și lat.

    Și eu îl cam ”bat”, că dragă,

    Mi-este vorba-n vers ”pătat”.

    Cu răbdarea cam știrbită

    De eșecuri repetate,

    Lung privesc copca-ndrăcită,

    Ce, de pești, mă tot desparte.

    Una după alta-n grabă,

    Sfredelim în lung de mal.

    -Reflectoare… bună treabă.

    -Ca la teatru, stau la stal.

    Ferm convinși că nu se poate

    Să nu dăm de ”Bibănescu”,

    Ne mutăm și mai departe…

    M-am ales cu ”Pitorescu”.

    Șapte-am prins, și rău îmi pare;

    Să-i mănânc,greu m-am decis.

    Am făcut ca Fiecare:

    Pentru poftă, am ucis.

  


  La zaruri

  
    Spiritul se pierde,

    Îmbâcsit în fum.

    Încă mai sunt lemne,

    La capăt de drum.

    Vârtejuri stinghere

    Străzile ocupă.

    O icoană rece,

    O bătrână pupă.

    Soba-i înghețată.

    Picioarele-o dor.

    -Unde ești Tu, Doamne?!...

    Speranțe ce mor.

    -Va fi bine maică!

    Va fi într-un fel!

    -Poate se îndură

    Și ne-o lua la El.

    Cineva, în Ceruri,

    Își dispută ”partea”.

    Dă la zaruri Doamna;

    Pierde Viața... Moartea.

  


  Labirintul

  
    Pe cărările prostiei,

    Labirint de-nțelepciune.

    Urma-și varsă pașii,

    Lâng-un pic de rugăciune.

    Sterpezite de durere,

    Malurile-și fac de cap.

    Din copaci se taie frunza

    Fistichie, pentru țap.

    Lăturalnicele fapte,

    Rupte-n dinții de cristal,

    Umplu liniștea eternă,

    Când cu cruci, când cu portal.

    Neființa, la-ndemână,

    Se oferă curvă-n pat.

    Traiu-l face, ca nebunii,

    Din mai lung, aproape lat.

    Gurile își cern prinosul

    De cuvinte lâncezite.

    Sar idei, din ele-n cârje,

    Pe jumate putrezite.

    Noaptea își iuțește vrerea,

    Îngropând, în fiecare,

    Labirintul, ca o Cale

    Aleasă la întâmplare.

  


  Lacrima ce plânge

  
    Pe-o urmă de grai,

    Pe tainicul plai,

    O pată de viață,

    Prelungă la față,

    Din ochi lăcrimând,

    La fel ca si-n gând,

    Își privește traiul,

    Ca-necatul paiul,

    Și trage de El,

    Cu frica de Miel,

    Prin rugi diafane,

    Din guri prea profane,

    Încercând să scoată,

    Rugina din pată,

    Și-oblojind cu sânge,

    Lacrima ce plânge,

    Preschimbată-n râu,

    Peste-un snop de grâu,

    Cu stropi rar udat,

    De un cer uitat,

    Printre vii de vin,

    Altoite-n chin,

    Ce așteaptă-n van,

    Viața fără ban,

    Pe sub pomi de vis,

    Arși pe-un munte lis,

    Falnic în trecut,

    Dar acum tăcut,

    Cu steiuri de praf

    Pe hârtia vraf,

    Căutând un loc,

    Fără fier și foc,

    Poate și cu flori,

    Bogate-n culori,

    Și-un Cer ce nu plânge,

    Cu lacrimi de sânge.

  


  Latră a cerșit

  
    Mă certam cu Boby,

    Cea potaie crasă.

    Răspundea obraznic;

    Avea masa ”rasă”.

    -Te lauzi degeaba

    Că-mi dai să mănânc.

    Nu saturi cu asta

    Nici măcar un țânc.

    -Daruri nu primește

    Cel nemulțumit.

    Că tot stai degeaba,

    Nu te simți jignit?

    -Fac ce fac și alții:

    Tai frunza la câini.

    Nu trag turta-n spuză,

    Căci n-am două mâini.

    -Iote filozoful!

    Tare ești de gură.

    De are de toate,

    Crezi că omul fură?

    -Nu, dar mă imită:

    Ia doar ce găsește.

    Eu numai mâncare;

    El, cam tot, firește.

    -Nu suntem de-o teapă.

    Terchea-berchea ești.

    Și mai tacă-ți fleanca!

    Ia ce-i bun la pești!

    -Tac, căci după tine,

    Latru de pomană.

    Dacă-ți dau dreptate,

    Iese de-o tocană?

    -Vezi? Tot interesul

    Din burtă-ți vorbește.

    N-ai nici demnitate…

    Chiar flămând, firește.

    -Ce să fac stăpâne,

    Căci m-am molipsit.

    De la om, desigur…

    Latru… a cerșit.

  


  Libertatea cult

  
    Gândul mă-nfioarâ,

    Într-un praf de seară.

    În suflet e iarnă,

    Afară e vară.

    Zile-n șir, lumina,

    N-am văzut pe geam.

    Frunzele-nfoiate

    Nu-mi zâmbeau pe ram.

    Le-am lăsat ca muguri

    Răsfățați de soare.

    N-am văzut o floare;

    Nicidecum culoare.

    Câmpul era searbăd.

    Arătura nouă.

    Mă rugam ca omul:

    „Dă Doamne să plouă!”

    Cineva, în treacăt,

    Pe la noi „proscrișii”,

  


  Lungi clepsidre…

  
    -zei de-o zi-

  

  
    Lungi clepsidre ară Timpul

    Nesfârșit de îndoielnic.

    Oamenii, sămânța vieții,

    O aruncă-n lung pomelnic.

    Pe ogoare, prea sărate

    De sudoare și de lacrimi,

    Trupuri, răsărite-n snopuri,

    Se apleacă-n vânt de patimi.

    Fețe arse de dorințe,

    Cu ochi lânceziți de gol,

    Cască guri, ca să zâmbească,

    Ca mici peștișori în bol.

    Aerul nu le ajunge,

    Sufocat în el, de el.

    Pe izlazul fără nume,

    Paște sângele de miel.

    Umbra sufletelor stinse,

    Fără șansa de-a trăi,

    Se întinde, ca o pată,

    Peste pruncii cruzi, de-o zi.

    Oare când și oare unde

    Va-nflori ceva din ei?

    Oare Timpul nu va bate

    Ceasul ultim pentru ”zei”?

  


  Lupul singuratic

  
    Cu laba-nsângerată

    De dinții reci de fier,

    Cu voia lui scurtată,

    De dinții dați de Cer,

    Rănit și ca ființă,

    De cei ce l-au uitat,

    Un Lup, mai singuratic

    Decât un brad uscat,

    Se-oprește la Izvorul

    Ce tremură pe piatră,

    Când se aruncă-n viață

    Și-i rupt, pe veci, de vatră.

    Legat de legea firii,

    Neputincios coboară.

    Să urce nu mai poate…

    Ce crunt poate să doară.

    Cu grija oferită

    De scump,i doar celor dragi,

    I-atinge rana crudă

    Și-n undă cad mici ”fragi”.

    Sub stânca-nsingurată,

    Cu laba lui la El,

    Un Lup urlă-n tăcere,

    Când foamea urlă-n el.

    E condamnat să moară;

    De fier e ”însemnat”.

    Pădurea îl acceptă,

    Chiar dacă e damnat.

    Îi dă acum o șansă,

    De a trăi, și lui.

    S-a ”stins”-o căprioară,

    Lovită de un ”cui”.

  

  
    Ce fier barbar cutează

    Copiii ei să-i ia?

    Ce fiară-acum Domn-este,

    Dar fără Viață-a da?...

  


  Marte și lumina

  
    Lacul se răzbună-n malurile oarbe;

    Le lovește-n transă și, din ele, soarbe.

    Viforul din ”Marte”, a lovit pieziș.

    Iarna, mult prea blândă, parcă l-a prezis.

    Valuri sfârtecate, cu coame de cai,

    Amintesc căderea omului din Rai.

    Tot așa probabil, Domnul, supărat,

    Și-a vărsat amarul, cert, îndurerat.

    Ropotul de ploaie rupe și sfâșie

    Pacea-nmugurită pe-un crâmpei de vie.

    Din culori, lumina, se retrage-nvinsă;

    Sus, în tulburii nouri, în lanțuri e prinsă.

    În încrâncenarea celor ce câștigă,

    Ea e strangulată și, prin tunet, strigă.

    Fulgerul se-abate. Rănile o dor.

    Peste-un timp de jale, noaptea trage-un stor.

    E război în Ceruri. Marte-i printre zei.

    Pe Pământ? E ”Marte”… Moarte? Câtă vrei…

  


  ”Mi-s ei”

  
    N-am avut de lucru

    Și-am deschis ”Teveul”.

    Vai ce nebunie...

    Fiecare-i ”Eu”-l.

    Toți se cred stăpânii

    ”Purului curat”,

    Și se-acuză-n transă,

    De-Adevăr furat.

    De iei, cu răbdare,

    Tot ce zic, chiar toți,

    Rezultă un lucru:

    Toți, chiar toți, sunt hoți.

    Rămâne atuncea

    Dura întrebare:

    -Noi, cei de acasă,

    Cât avem răbdare?

    Eu mi-am cam pierdut-o;

    Nu c-aș fi avut,

    Dar, și când am spus-o,

    Cotul i-a durut.

    Azi, tot plâng de milă,

    Clar, nu pentru ei.

    Cu un dram de silă,

    Îi privesc: ”mi-s ei”.

    Sunt doar ei, aceiași

    ”Permanent-tot-noi”,

    Cum și-i botezase,

    Alt ”Ales-de-soi”,

    Adulat, în toi,

    De-o turmă, de ”oi”

    Și-acceptat, de noi,

    Cei, în multe, ...

  


  Muritor... în libertate

  
    Convinse că zboară,

    De un vânt târziu,

    Frunzele se-aruncă…

    Și cad în ”pustiu”.

  

  
    E coșmarul vieții;

    Drumul numai dus.

    Pământul acceptă

    Ce cade de sus.

  

  
    ”Drumul” se sfârșește

    Pe cerga de flori.

    Bruma răvășise

    Totu-n cruzii zori.

  

  
    Ceru-și întorsese

    Fața de la vii.

    Gerul înghețase

    Râsetele-n zi.

  

  
    Pe o prispă-ngustă,

    Cu viața la fel,

    Un bătrân se-ntreabă:

    ”Oare-om fi ca El?”

  

  
    Îi răspunde-un dangăt…

    ”Nu poate? Nu vrea?”

    I-a dat Libertatea…

    De-a muri în ea…

  


  ”Natură moartă”

  
    -Ce-i Natura? ma-ntrebat,

    Ieri, Alex, pe stradă.

    Mâna am întins... și... Vai!...

    Nimic ca să vadă.

    Blocurile se-nșirau

    Goale, de paradă.

    Pomi uscați și scorojiți,

    Aminteau că-s ”pradă”.

    Iarba căuta cu greu,

    Pământ printre pietre.

    Flori plăpânde se-ofileau

    În ”betoane-vetre”.

    Din culori, plângea lumina

    Rătăcită-n smogul sur,

    Ce-mbâcsea, în om, credința

    De acces la Cerul pur.

    Mâna am rotit, cu jale,

    Căutând ceva, orice...

    Auzeam parcă în minte

    Întrebarea ei: ”De ce?!”...

    -Lasă Bunu, nu-i nimica...

    Mă simțeam ”bătut” de soartă.

    -Știi, de om, zicea mămica

    Că-i place ”natura moartă”...

  


  Ne-înțelegeri

  
    Ieri m-am luat de Boby.

    Cam umbla hai-hui.

    Tot cerea mâncare.

    -Pune-ți pofta-n cui!

    Ai lipsit o noapte.

    Ceilalți au lătrat.

    M-am sculat ca prostul

    Nimica stricat.

    -Am pierdu, zău, timpul,

    Încercând să-nvăț,

    Care-i diferența

    Dintre om și hoț.

    -Vezi tu, câine pricăjit,

    Voi lătrați aiurea.

    Unde ai văzut tu bou

    Să fure tingirea?

    Crezi că vaca e în stare

    Usturoi să scoată,

    Sau purcelu-n ziua mare

    Să-mi ia varza toată?

    Crezi că gâsca guralivă,

    Ce bea numai apă,

    Se abate-n beci la mine,

    Ca să-mi dea o ”țeapă”?

    Crezi că umblă la ciordit

    Puii mici, codași,

    Ce i-ai mozolit atuncea,

    De-au rămas golași?...

    A rămas pe gânduri javra,

    Ca un prost sadea.

    I-am mai spus vre-o două ”acre”.

    Tot nu pricepea.

    -Pot atuncea ca să latru,

    Noaptea, la vecină,

    Când deschide poarta,

    La noi în grădină?

  


  Nebunul și copiii

  
    Copiii s-au întristat;

    Le-a murit Nebunul.

    Sătenii s-au bucurat;

    Îi jignea, cretinul.

    Cu cei mici se zbenguia,

    Și-i făcea să râdă.

    Pe cei mari îi „reflecta”...

    Ce oglindă hâdă.

    Lor, povești le înșira,

    Despre lumi frumoase.

    Lor, le amintea că au

    Suflete cam ”roase”.

    Din cortegiu-abia pornit,

    Vaiete mici, stinse,

    Aminteau că l-au iubit...

    Picături prelinse.

    -De ce plângeți? Un nebun

    Mai puțin pe lume.

    Nu era nimic de el.

    Un prost fără nume.

    Copiii s-au întristat;

    Vorbise un... tată.

    Ce păcat. În lumea lor,

    Se-ntindea... o pată.

  


  Nebunul și copiii

  
    Copiii s-au întristat,

    Le-a murit Nebunul.

    Sătenii s-au bucurat;

    Îi jignea, cretinul.

  

  
    Cu cei mici se zbenguia,

    Și-i făcea să râdă.

    Pe cei mari îi „reflecta”...

    O oglindă hâdă.

  

  
    Lor, povești le înșira,

    Despre lumi frumoase.

    Lor, le amintea că au

    Suflete cam ”roase”.

  

  
    Din cortegiu-abia pornit,

    Vaiete mici, stinse,

    Aminteau că l-au iubit...

    Picături prelinse.

  

  
    -De ce plângeți? Un nebun

    Mai puțin pe lume.

    Nu era nimic de el.

    Un prost fără nume.

  

  
    Copiii s-au întristat;

    Vorbise un... tată.

    Ce păcat. În lumea lor,

    Se-ntindea... o pată.

  


  Neliniște

  
    Cu liniștea vărsată-n pocalul de argint

    Și viața mișcătoare în cercul des plivit,

    Tăcerea își îmbracă lințoiul de pământ

    Și se întinde-n umbra oceanului strivit.

    Nimicuri revărsate din temerare umbre,

    Ce părăsesc trecutul, avide de trăiri,

    Se pierd, la pas, pe calea cu morți sumbre,

    Stropite cu neantul eternelor iubiri.

    Din praful deznădejdii, amarnic colb de viață,

    Cu rădăcini înfipte în globuri de granit,

    Răsar înfiorate fantasme reci de ceață,

    Ce-și vântură uimirea în timpul repornit.

    Neliniștite pete, urcate-n cer de sfinți,

    Pudrate-n alb și negru, ca pentr-un vis etern,

    Își scot, cu resemnare, ideile din minți

    Și le înfig în jerba abisului patern.

    Pictate de cuvântul ce-a vrut altfel să fie,

    Și-au însușit vorbirea, la prețul de plătit,

    Cu sensuri preschimbate într-o culoare vie,

    Ce le arată-n vise, ce nu le-a fost sortit.

  


  Nimic

  
    Va veni o zi, în care,

    Timpul drag va osteni;

    L-oi privi cu îndurare,

    Voi opri, l-oi omeni.

  

  
    Singuri, cum am fost o viață,

    Vom bârfi, puțin, în vânt.

    Ploaia o lăsăm să cadă,

    Cu al ei, domol, lin, cânt.

  

  
    Vom trata cu nepăsare

    Vorbele celor din jur.

    Ne vom odihni sub zare,

    Unde Ceru-a rămas pur.

  

  
    Lacrimilor verzi, de frunze,

    Le vom face-un loc în noi.

    Florilor le-om da cuvinte,

    Să încânte și ochi goi.

  

  
    În final, cu luare-aminte,

    Ca să nu uităm nimic,

    Vom îngrămădi în minte,

    Totu…-n fond, un alt nimic…

  


  Ninge-n ”Timp debil”

  
    Ninge, fără veselie,

    Peste un pământ pătat.

    Fulgii lăcrimează-n glie,

    Cu-n final mereu ratat.

    Mâzga se răsfață-n ”voia”

    De oraș curat-murdar,

    Îmbâcsit cu noxa morții,

    Ce se vaită în zadar.

    ”Viața” vrea, în pomi să crească,

    Și în iarbă, și în flori,

    Sau să-noate-n ape limpezi,

    Când nu zboară printre nori.

    A greșit, privind umanul,

    Ca pe ”Micul Creator”,

    Ce-ntregea, un pic, natura,

    Visător și iubitor.

    Ninge trist, încet, agale,

    Ca alaiul mortuar.

    Fulgii, încropiți din jale.

    Plâng, striviți pe trotuar.

    Oamenii-i privesc cu teamă,

    Nu cu ochii de copil:

    ”Dacă nu mai scot mașina?”...

    Au crescut în ”Timp debil”.

  


  Noi ne plângem

  
    Ceasul ticăie întruna

    Fără nici o teamă.

    Unul naște, altul piere...

    Nebăgați în seamă.

  

  
    Fără milă, implacabil,

    Clipa ne-o răpește,

    Și rău, gândul veșniciei,

    În noi îl zdrobește.

  

  
    Orele se pierd în zile

    Rătăcite-n luni și ani.

    Noi scurmăm după iubire

    Îngropați în legi și bani.

  


  Nostalgii de toamnă

  
    Câmpul se destramă;

    Uruit de fier.

    Lanu-și culcă capul.

    Zarea urcă-n Cer.

    Păsări negre scurmă,

    Croncănind stingher.

    Moartea scoate coasa

    Toamnei din ungher.

    Crângu-și încropește

    Haine de paradă.

    Picură culoarea,

    Și ea, simplă pradă.

    Vântul tot așterne

    Frunze în mormânt.

    Fluieră o mierlă,

    Ca de ultim cânt.

    Lacul se-nfioară

    În plânset de val.

    Vrea s-aline stuful,

    Răstignit pe mal.

    Viața își urmează,

    Traiul nevăzut.

    Văd copaci cu frunze...

    Toate-s de căzut...

  


  Numai una...?

  
    Un cocoș, ce la găini, tot dădea târcoale,

    Cocoțat pe un uluc, trist cânta cu jale:

  

  
    -Ce mă fac, că am rămas singur cu vecina...

    La talentu-mi de bărbat, cum să stau... cu una?

    Cine să-mi admire-acum mersul de gazelă,

    Iar din pinteni cum să dau, numai cu-o femelă?

    Numai una să alerg ziulica toată?

    Zău că nu-i de rangul meu. Cum s-o mai fac ”lată”?

    Ziua, seara, noapte-n zori, să văd numai una?

    E-un coșmar, sunt blestemat. Trist voi fi într-una.

  

  
    Și așa, tot cârâind, oropsit de soartă,

    Bocceluța și-a luat, și-a plecat pe poartă.

    Prea departe n-a ajuns. Un român, ca pana,

    S-a-ndurat, și l-a luat, ca să-și ”facă mâna”.

  

  
    Când vrei prea mult în viață, nemulțumit de ”dar”,

    Ajungi ca și cocoșul, într-un ceaun, sub car.

  


  O perspectivă

  
    Cu o mutră-ngrețoșată

    De ce a văzut prin sat,

    Jimmy s-a întors, pe seară,

    Jinduind doar după pat.

    A intrat grăbit în cușcă

    Și-a ieșit puțin să bea.

    Doar din coada lui, cam scurtă,

    A lehamite dădea.

    Nu-i păsa nici de mâncare;

    Mai era ceva în bol.

    M-a privit cu nepăsare,

    Cu privirea lungă-n gol.

    -Ce-i cu tine, minte scurtă?

    Doar l-am alintat puțin.

    -Ți-ai mușcat, pesemne, limba?

    N-am putut să mă abțin.

    -Râzi tu râzi, dar în comună

    Au venit Aleșii noi,

    Ce-au promis, la adunare,

    Că veți face foamea... voi.

    -Iar le-ai înțeles ”per-verso”,

    Cap pătrat, creier sârmos.

    Binele ni-l vor, în vorbe,

    Căci știu cert, că mint frumos.

    -Da? Tu crezi că toată ziua

    Noi vom ține coada sus,

    Ca, covrigii să nu cadă?...

    Sincer, ești cu mintea dus...

  


  Oamenii se nasc

  
    Oamenii se nasc... și mor;

    Unii-s morți, iar alții vii.

    Totul curge-n unic sens.

    Ăsta-i scopul de a fi..

    Oamenii nasc și mor,

    N-au zile eterne.

    Clipa-aceea n-a sosit.

    Morțile-s perene.

  

  
    Oamenii se nasc și mor;

    Zac, în așteptare.

    Unii, să trăiască vor.

    Proastă încercare.

  

  
    Oamenii se nasc și mor;

    Așa-i viața asta.

    Unii spun că-i greu de dus..

    Greu e să spui: ”Basta!”.

  


  Oare și voi copii

  
    Oare, ce s-ar întâmpla,

    Dacă ne-am mai naște ”oameni”,

    Cam așa, ca Dumnezeu,

    Că doar suntem „semeni”?

  

  
    Oare-am îndrăznii, în mame,

    Să lovim cu nepăsare,

    Și, uitându-le-n morminte,

    Să ne transformăm în fiare?

  

  
    Oare-am mai zdrobii Pământul

    Pentru-o groază de nevoi,

    Sau l-am face o grădină,

    Pentru mici urmași, ca voi?

  


  Oare…

  
    Oare păsările vor

    Să înoate-n ape,

    Cum vrem noi, să ne-nălțăm,

    Înspre ceruri sterpe?

    Oare, din pământ, copacii,

    Rădăcinile își smulg,

    Ca, înlănțuind abisul,

    Să plutească ca un fulg?

    Oare rosturile-și schimbă

    Sensul într-un mod voit,

    Cam cum vrea un oareșcine

    Prost, deștept, sau aiurit?

    Oare cred, sau mi se pare,

    C-am înnebunit cu toții,

    Și-aruncând cu pietre-n soare,

    Ne fălim cu-aleșii, hoții?

    Oare nu vedem copiii

    Cum se leapădă de tați,

    Iar pe mame le îngroapă

    Doar străini, nu prunci, sau frați?

    Oare-am început ”Pieirea”

    Unui Fiu de Om și Domn,

    Să o ștergem din morală,

    Ca pe-un vis urât în somn?

    Oare cum și pentru cine

    Pregătim un viitor?

    Oare când vom înțelege

    Că e totul muritor…

  


  Orașul

  
    Ascultă! E șoapta

    Mizeriei goale.

    Precepte morale

    Îi suflă la poale.

    Ca vorba de vânt,

    Șuieratul rămâne.

    Un câine cerșește

    O coajă de pâine.

    I-ar da-o, pe dată,

    Căci suflet mai are,

    Dar n-are de unde...

    Și-așa-i fiecare.

    Cu ora, pe stradă,

    Sau chiar mai puțin,

    Își vinde speranța

    De viață în chin.

    Durerea e surdă

    În trupul înfrânt.

    Și ruga-i de jale;

    Nici urmă de cânt.

    În ceruri se stinge

    Făclia de-apus.

    Nici El nu se vede;

    Cu treburi e dus.

    Vacarmul stârnește

    Rușinea-n lumini.

    O umbră pe stradă...

    Și-o haită de câini.

  


  Osul pasiunii

  
    Și-a pus coada pe spinare

    Și-a plecat spre ”avenir”.

    Trăia viața cu răbdare

    Și cu un profund sictir.

    A lipsit vre-o săptămână;

    Carieră n-a făcut.

    După blana flendurită,

    Nu cred că i-a cam plăcut.

    Mârâia cam a fereală;

    Scuze, sincer, nu-și cerea.

    C-a lăsat curtea pustie,

    Undeva îl cam durea.

    -Deci, te am câine de pază.

    De greșesc, mă corectezi.

    -Pentr-un scurt concediu, gata,

    La sânge mă cercetezi.

    -Deci, o săptămână-ntreagă

    Ai umblat de capul tău.

    -Inima m-a pus pe drumuri.

    Capul n-are vină, zău.

    -Deci, de oaie ai făcut-o;

    Brânză bună în burduf.

    -Ce să fac, dac-am crezut-o?

    Și oftă, plin de năduf.

    -Deci, ”pornirea” e de vină...

    -Pasiune-i, ca la voi.

    -Vai, ce mai profundă minte...

    -Pentru ea rămânem ”goi”.

    Se gândea numai la ”blană”,

    Sau la simțuri și averi?

    Mai era și Libertatea

    Și-alte patimi, ca poveri.

    Îl priveam cu-ngrijorare:

    Nu vreau câine înțelept.

    Mi-e deajuns că-n lumea noastră

    Îmi dă viața peste sept.

    Mai lipsea ca o potaie

    Să-mi arate că, un om,

    Într-o tentă, mai câinească,

    Luat e-adesea, și drept pom.

    Fac pe el legile stoarse

    Și de sens și de moral,

    Aplicate ca în ”vesturi”,

    Cu pistoalele-n coral.

    Deci, cu sila resimțită

    Pentr-un adevăr uman,

    Mi-am certat potaia-n forță,

    Cum fac ei, cu-n biet sărman.

    L-am iertat apoi, vezi bine,

    Și l-am îndopat frumos,

    Căci știam că pasiunea

    Ține-adesea doar de ”os”.

  


  Panica

  
    M-a chemat vecinul ieri,

    Speriat la poartă.

    O pisică și-un cățel

    Se plimbau „la toartă”.

  

  
    -E pericol! Stai să vezi,

    Ce va fi de mâine!

    Mi-e și teamă să-i privesc;

    Complotează fine!

    -Poate sunt doar doi amici;

    Ca om cu femeie.

    -Prea le iei în glumă, zău.

    E un șpil cu cheie.

    -Că doar lupul n-o-ngriji

    Mielul care plânge...

    -Mie-mi pare că-i mai rău.

    Vor să ne alunge!

    -Hai-da-de! E prea de tot!

    Că doa nu vor banii...

    -Ai uitat ce le-am făcut?

    Vai de noi sărmanii!

  

  
    Și așa, neântrerupt,

    Cam o oră-două,

    Mi-a făcut el părul creț,

    Despre „viața nouă”.

  

  
    A plecat cam pe furiș,

    Tot trăgând cu ochiul.

    Câinii se-auzeau... urlând.

    „Ptiu, bătul-ar focul!”

  

  
    Vestea s-a „întins” în sat.

    Toți stăteau în case.

    Javrele lătrau „din greu”...

    Cred că n-aveau oase.

  

  
    Dup-o zi, sau două poate,

    Le-a trecut și frica:

    Alungată de-un dulău,

    Mieuna pisica.

  


  Pasiune

  
    Pasiune, vis obraznic

    Ce te furișezi în gând,

    Fii mai blândă cu trăirea,

    Când o simți, de dor, plângând!

    Lasă-i loc să-și nducă ziua

    Ca un jar mocnit, nu foc!

    Te distrezi, dar ține minte:

    Pentru ea, nu e un joc.

    Tu, răceala chibzuinței,

    O arunci în vâlvătaie

    Și dai inima dea dura,

    Pân-o lași cu-o vânătaie.

    Ea, când bate-a jumătate,

    Strânge sângele din dinți,

    Iar plăcerea și durerea,

    I-ar scoate, din minți, pe sfinți.

    Când doar treci, e-un suflu tainic;

    Când rămâi, e uragan.

    Sentimentele celeste

    Cad, spre Iad, pe tobogan.

    Calea e numai la vale,

    Cu un sens de numai dus.

    De e viața prea anostă,

    Tu, piper, prea mult ai pus.

  


  Pastel…sonor

  
    Vremea zace indolentă

    În pustiul de căldură.

    Vântu-și pierde răsuflarea

    Și-abătut, cu greu o-ndură.

    Soarele domină cerul

    Prăbușit peste pământ.

    Un cuptor astral concepe

    Plantelor un crud mormânt,

    Viața pare fără viață,

    Îmbibată-n propriu-i suc.

    Chiar și umbra ”șchiopătează”

    Pe sub frunzele de nuc.

    Un Cior-oi, ursit de soartă

    Să se-ncingă-n doliul pur,

    Croncăne, certându-și soața,

    Ce ”se-nvârte” prin ”pre-jur”.

    Coțo-fana-ncărunțită

    La penaj și nu la cap,

    Comentează-nebunită,

    C-a ”făcut-o”, toantă-un Țap.

    Pupă-za, bătu-o-ar vina,

    Se hlizește în frunziș.

    E bârfită, c-au văzut-o,

    Ieri, cu unu-n aluniș.

    Gugu-știucul, prost de gură,

    Cam bătut în cap, de fel,

    Se încurcă-n ”vorbăraie”,

    Căci știe, ceva, și el.

    Cu-cul, răscolit pesemne,

    De o stare ne-nțeleasă,

    ”Cu-că-ie”, iertându-și soața

    Ce se dă dulce mireasă.

    Gra-urii, hapsâni din fire,

    Mișună din loc în loc.

    Fură-n stol cu multă râvnă

    Și rad totul, ca un foc.

    Vrăbi-uțele, și ele,

    Își cer dreptul la cuvânt.

    Ciripitul la grămadă

    E curat vorbă în vânt.

    Cam ciufut, ”Ciocăni-torul”,

    Soțul Dumnea-ei, mă rog,

    Bate toaca, într-o doară,

    Parc-ar fi ”ciupit” de drog.

    „Fluierând, de încântare,

    Sau ca ”Huoo!”… luați-o cum vreți,

    Un Mier-loi, cu-a lui consoartă,

    Cântă lieduri… la pereți.

    Un Ere-te, clar obraznic,

    Vine, brusc, neinvitat.

    Osteneala-i de pomană;

    Cu sictir, toți l-au tratat.

    Liniștea, lăsată baltă,

    Dintr-o dată, peste lac,

    Se întinde iar, stăpână,

    Ca să-mi facă, jur, pe plac…

  


  Pe urma sensului

  
    În neliniștea uitării,

    Cu incertă resemnare,

    Amintirile prind viață,

    Într-o vagă încercare.

    Prin uitări, Trecutul face,

    Loc la noul Viitor.

    Șters, prin voia îndurării,

    E Prezentul răbdător.

    Totu-i strecurat prin sita

    Dorurilor ne-mplinite,

    Și de cei ce nu-s în viață,

    Și de vise îndrăgite.

    Praful faptelor banale,

    Colb pe drumul Timpului,

    Se așterne peste ”urma”

    Ce dă viață ”sensului”.

    Este pasul în Trăirea

    Unui început de drum,

    Sau a Clipei, prefăcute

    Din vâltoare-n simplu scrum.

    Poate fi... vai, câte poate

    Viața să ignore-n mers

    Și să lase-n amintire,

    Urme dragi... sau locul șters.

  


  Pentr-un Borș de zile

  
    Neâncăpătore, Viața,

    Zilnic dă pe-afară-n Moarte,

    O grămadă, ”săturată”

    De timp, foame, sau aparte.

    Cei din urmă sunt hoinarii

    Ce prind șansele de coadă,

    Ca pe-un tren, înspre perverse

    Gări de vicii, drog și pradă.

    Pe puțini din ”traiul liber”,

    Ea-i hrănește, visătoare,

    Cu un dram de sentimente

    Și candoare, chiar de-o doare.

    Moartea însă-i ia mai iute,

    Ca să nu se-obișnuiască

    Cu ceva frumos, dar care

    Iese din norma firească.

    ”Mulții”, îngropați cu mintea,

    În nevoile febrile,

    Stau la coada ”viețuirii,

    Pentru-n blid cu borș-de-zile.

    Pasu-l bat pe loc, pe locul

    Căldișor, mai cald, sau rece,

    Tot sperând că, mai-nainte,

    Doar vecinul o să ”plece”.

    Fără a băga de seamă,

    Pe pământul răbdător,

    Se-nvârtesc, cerșind pomană,

    Într-un Timp neirertător.

  


  Pestrițe moravuri

  
    Pestrițe moravuri.

    Vremuri, tot la fel.

    Negrul bate albul.

    Crucea-o poartă El.

    Deșuchiate patimi,

    Prinse în război,

    Într-un timp în care,

    Pacea e în toi.

    Învinși-și iau zile

    Pentru drum... doar dus.

    Calea nu se vede:

    E puțin mai ”sus”.

    În mulțimi, nădejdea,

    E cu susu-n jos.

    Lauda se vinde

    Pe mult zahăr tos.

    Preșurile-s rupte,

    De dus... și atât.

    Plăcerea promisă,

    A rămas în gât.

    Hazardul e-n floare;

    Nu mori când dorești.

    Rău îți pare numai,

    Când, mai mult, trăiești.

  


  Picături nevinovate

  
    Flamuri flutură în ceruri.

    Norii se îmbracă-n umbre,

    Aruncând parcă-n prostie,

    Ape, în torente sumbre.

    Vii șuvoaie, neoprite,

    Cărând vieți un mormânt,

    Se aruncă, în neștire,

    Spre un Iad, numit Pământ.

    Drumul lung dureaz-o clipă,

    Răsucită în tumult.

    Cad în șiruri de paradă;

    Cad, uitând că e prea mult.

    Nu se-așteapă, ca-mpreună,

    Să se prăvălească-n gol.

    Picătură-n picătură

    Intră, găurind un sol.

    Unitate nu există,

    Decât poate în final,

    Când sfârșitul e aproape,

    Și se pierd, în lac, din mal.

  


  Piesa

  
    Scurgerea de vise

    Umezește cântul.

    Prin clepsidra spartă,

    Șuieră, lung, vântul.

    Piesa este totul,

    În vâltori de sânge,

    Cu-o Lumină fadă,

    Ce se poate stinge.

    Acte după acte

    Sar, la gât, în joacă.

    Gramofonul sorții,

    Scvârțâie pe-o placă.

    Muzica e vie;

    Se simte durerea.

    Își încearcă șansa;

    N-o ține puterea.

    În lugubrul scrâșnet

    De final prescris,

    Se percepe-un scâncet;

    Geamăt de proscris.

    Sala jubilează;

    Bucurie-n gură.

    Se-mbrâncesc să iasă

    Dintr-o lume pură.

    Raiul e afară?

    Teatru-un pic de Iad?

    Ieși când vrei… sau intri…

    Viața-i simplu vad.

  


  ”Plânge”-n sat

  
    Oamenii s-au întristat:

    Plouă cu suspine.

    Zilele se pierd în nori...

    Oare cât o ține?

    Câmpul zace nearat.

    În grădini e jale.

    Fetele de măritat

    Ies arar în cale.

    La bodegă e închis,

    Pentru-o oră-două.

    Oamenii se-nvârt în gol,

    Ca o cloșcă nouă.

    Drumul, năpădit de glod,

    Rudă-i cu mocirla.

    De apuci pe el, înjuri,

    Și te-apucă sila.

    Satul a rămas pierdut

    În lacustra lume.

    Cerul s-a tot răzbunat,

    Sau îi ține-n glume.

    Să zâmbească, nu mai pot,

    Uzi de suferință,

    Și se-ntreabă amărâți:

    ”Cum e cu putință”?

    Că de ploaie, sau amar,

    Nu mai știu prea bine.

    Au cu apă și nevoi,

    Iar hambare pline.

    Paguba s-a tot ”întins”,

    Mult prea mult se pare.

    Vorba lung-o ocolesc...

    Cum suportă oare?

    Lacrimi, cerul a vărsat,

    Cam o săptămână.

    I-a lăsat așa cum sunt:

    Cu soarta în ”mână”.

  


  ”Plăți de toamnă”

  
    Obosit, pe-o creangă,

    Vântul se-odihnește

    Lâng-o frunză mică,

    Ce ”toamna plătește”.

    Palidă la față,

    De un galben-pai,

    Și-a pierdut speranța,

    Ca și omu-n Rai.

    N-are vini știute.

    A crescut… și-atât.

    Nici, de vânt, bătută

    N-a făcut ea ”gât”.

    Și atunci, ce oare

    Îi impută soarta,

    Ce-nspre neființă,

    Îi deschide poarta?

    Nu e om, cu vise

    În trăiri ”de-apoi”.

    Cine s-o regrete,

    Când și pomii-s goi?

    Și-a văzut surate,

    Căzând, dup-un zbor.

    Ce nedreaptă-i viața,

    Când te-nșeală-n dor.

    Nu e pregătită,

    Rămas bun să-și ia.

    Ruga nu o știe.

    Milă, cin-să-i dea?

  


  Plătitori cu blana

  
    Se-ntinsese, obosit

    Tot un os să roadă,

    Și dormea, neisprăvit,

    Ca boul pe coadă.

    L-am trezit, ca să-i arăt

    Ce bine se simte,

    Cel ce-n noapte-un hămăit,

    Îl scoate din minte.

    S-a uitat chiorâș, căci de,

    E-o moacă normală,

    Când, un fraier de doi bani,

    Din vise te scoală.

    Cu nesaț, a mârâit,

    Savurându-și osul,

    Și, a stimă m-a tratat,

    Întorcându-mi dosul.

    Indignat, m-am supărat,

    Cuprins și de teamă,

    C-am ajuns, din bun stăpân,

    Băgător de seamă.

    Drept e că nici osul lui,

    Nu eu i-l dădusem,

    Da-l rodea în curtea mea...

    Runda o pierdusem.

    Cugetam că, și la om,

    Cam contează hrana:

    Cine-o dă, și când , și cât...

    Dar plătești cu ”blana”.

    Pentru aia, la soroc,

    Dai și cât nu face...

    Să o iau de pe cățel?!...

    L-am lăsat în pace.

  


  Pofta de plăcere

  
    Cu obidă, opintită

    Într-un sac prea-plin de rele,

    Viața căuta, pe stradă,

    Resturile de belele.

    Nu știu cum, ceva cu coarne

    Își vârâse coada iar

    Și, cu vorbe pre-ales-e

    Îi punea, pe to-n-ți pe jar.

    -Vreau! Mai vreau! E-al meu! Ia mâna!

    Se-auzea de peste tot

    Și, cu pofta de plăcere,

    Tandrii, se lingeau pe bot.

    Prinsă-n gloata ”regresistă”,

    Ce progresu-l contura,

    Se-ntreba acrita viață:

    ”Când dracu s-or sătura?!...”

  


  Potențiali politicieni

  
    Conștient că nu-i present

    În politică curent,

    Păsăretul exaltat

    S-a decis: vrea la ”Palat”.

    Co-Stârcul de pe-afară,

    Cu prea-nalta soțioară,

    Purta capu-n lung de gât

    Și-avea cioc… sau parcă rât.

    Barza, pricopsită-n baltă,

    Grațios piciorul saltă,

    Broaștele să i-l sărute,

    C-are prunc deja la curte.

    Pescăruși-n osanale,

    Țipă-n cor, la cioc cu bale,

    Că-s plătiți, cu ziua, toți,

    Cu bani procurați de hoți.

    Gaița, nevoie mare,

    Vrea s-arate ce-I în stare,

    Dar doar gura e de ea;

    Guralivă-i lumea, rea.

    Pupăza isonu-i ține

    Și-o bârfește doar de bine,

    Dar nu spune niciodată

    Că mai fac și noaptea ”lată”.

    Cucul, cam stingher, cruciș,

    Se tot uită la hățiș,

    C-a ieșit din el consoarta

    șifonată ca o alta.

    Gugu-știucul, val-vârtej,

    Înarmat cu un gătej,

    Se oferă ca să lupte

    Și din toate să se-nfrupte.

    Piți-goiul, mai spășit,

    Cam golaș și oropsit,

    Piuia ceva-n surdină,

    Cum că știe de o ”vină”.

    Cioara scurt îl dojenește:

    -Tot ce vezi nu te privește!

    Ce fac ”marii” e cu rost,

    Nu pricepe-un simplu prost.

    Corbul, învățat să fure

    Cașcaval, nu negre mure,

    Pune ciocul la bătaie:

    -Ia ascultă măi tataie!...

    Rândunica-l dojenește

    Și-I gonită, clar, firește.

    Urcă-n ceruri și se-ntoarce,

    Căci ea vrea doar bună pace.

    Strânse-n ”cârduri”, Vrăbiuțe,

    În pestrițe-gri hăinuțe,

    Roagă-n ciripeli extinse,

    Să fie, pe liste prinse.

    Un Lăstun, scârbit de vremuri,

    Bâțâindu-se pe ”creang-uri”,

    Pretindea că-i de la Nistru

    Și-are stofă de ministru.

    Mierla-nflăcărată-n crezuri,

    Fluiera pe cei cu nazuri

    Și a pagubă, vezi bine,

    Căci, de os, toți vor a ține.

    Ciocîrlia, înrtistată,

    Îi privea îndurerată

    Și spunea, nu într-o doară:

    -Sunteți țării doar povară…

  


  Potențiali politicieni

  
    Conștient că nu-i present,

    În politică, curent,

    Păsăretul exaltat

    S-a decis: vrea la ”Palat”.

    Coco-Stârcul de pe-afară,

    Cu prea-nalta soțioară,

    Purta capu-n lung de gât

    Și-avea cioc… sau parcă rât.

    Barza, pricopsită-n baltă,

    Grațios piciorul saltă,

    Broaștele să i-l sărute,

    C-are prunc deja la curte.

    Pescăruși-n osanale,

    Țipă-n cor, la cioc cu bale,

    Că-s plătiți, cu ziua, toți,

    Cu bani procurați de hoți.

    Gaița, nevoie mare,

    Vrea s-arate ce-i în stare,

    Dar doar gura e de ea;

    Guralivă-i lumea, rea.

    Pupăza isonu-i ține

    Și-o bârfește doar de bine,

    Dar nu spune niciodată

    Că mai fac și noaptea ”lată”.

    Cucul, cam stingher, cruciș,

    Se tot uită la hățiș,

    C-a ieșit din el consoarta

    Șifonată ca o alta.

    Gugu-știucul, val-vârtej,

    Înarmat cu un gătej,

    Se oferă ca să lupte

    Și din toate să se-nfrupte.

    Piți-goiul, mai spășit,

    Cam golaș și oropsit,

    Piuia ceva-n surdină,

    Cum că știe de o ”vină”.

    Cioara scurt îl dojenește:

    -Tot ce vezi, nu te privește!

    Ce fac ”marii” e cu rost,

    Nu pricepe-un simplu prost.

    Corbul, învățat să fure

    Cașcaval, nu negre mure,

    Pune ciocul la bătaie:

    -Ia ascultă măi tataie!...

    Rândunica-l dojenește

    Și-i gonită, clar, firește.

    Urcă-n ceruri și se-ntoarce,

    Căci ea vrea doar bună pace.

    Strânse-n ”cârduri”, Vrăbiuțe,

    În pestrițe-gri hăinuțe,

    Roagă-n ciripeli extinse,

    Să fie, pe liste prinse.

    Un Lăstun, scârbit de vremuri,

    Bâțâindu-se pe ”creang-uri”,

    Pretindea că-i de la Nistru

    Și-are stofă de ministru.

    Mierla-nflăcărată-n crezuri,

    Fluiera pe cei cu nazuri,

    Și a pagubă, vezi bine,

    Căci, de os, toți vor a ține.

    Ciocîrlia, înrtistată,

    Îi privea îndurerată

    Și spunea, nu într-o doară:

    -Sunteți țării doar povară…

  


  Poznașii

  
    -la pomana ciorbei-

  

  
    Trece-ncet, pe stradă,

    Mintea răsfirată.

    Întâlnește alta,

    Și mai mult curmată.

    Se întrec, pe goană,

    Spre pomana ciorbei.

    Din haznaua vieții,

    Simți duhoarea vorbei.

    Proslăvind ciulinii

    Vieților vecine,

    Își fac loc pe-aleea

    Șoaptelor meschine.

    Cu piciorul searbăd,

    Bat, la pas, folclorul.

    Când ucid o limbă,

    E plăcut fiorul.

    Despărțirea-i caldă;

    După ce se-ntorc,

    Lacrimi de căință,

    ”Crocodește” storc.

    Cine sunt poznașii

    Ce-un popor strivesc?

    Vai!... Dar nu-i cunoașteți?

    Cu cine trăiesc...

  


  Prag de iarnă

  
    Iar mă rog de soare,

    Să mai stea puțin,

    Să nu verse iarna,

    Cupa cu venin.

    Norii, cam grămadă,

    Mult doriți în veri,

    Sunt grămezi de neguri,

    Astăzi, ca și ieri.

    Înciudat că vremea

    Legile nu-și schimbă,

    Critic lumea toată,

    Că-mi pare cam strâmbă.

    Ce-ar durea-o, dacă

    Vară-ar fi mereu?

    Sau și primăvară;

    Toamnă-un pic, că-i greu.

    Frunzele să cadă,

    Nu-i plăcut să vezi.

    Că-i frumoasă iarna,

    Asta tu s-o crezi.

    Frigul mă provoacă

    Doar la foc să stau;

    La fereastră, ierni,

    Să-i zâmbesc: ”Bau-bau”!

    Și să zac într-una,

    Cu un mâine, ieri

    Și puțin să-mi pese

    De ce vrei să-i ceri.

    Vreau să simt culoarea

    Florilor în ochi

    Și, de-aceea iernii,

    Să-i dau de deochi.

    Să rămână-acolo

    În Nordul urât,

    Și să râme Polul,

    Chiar de n-are rât.

    S-o primească alții

    Să o pupe-n bot,

    Iar de mine, toanta,

    Să uite de tot.

  


  Printre cuvinte

  
    Mă strecor printre cuvinte:

    Luptă... lege... libertate...

    Rugăciunile sunt sfinte:

    Pace... pâine... și păcat e...

    Lupta e pentru dreptate,

    Cu ”puterile înalte”.

    Des, cu vieți în stropi de sânge,

    Vechi stindarde sunt pătate.

    Legea e o garanție

    Că te-ntinzi doar cât ”măsori”.

    Dur, cu poftă aplicată,

    E bazată pe-nchisori.

    Libertatea e izvorul

    De trăiri în stropi de soare.

    De-i sorbită printre lanțuri,

    Sângerează-n sens și doare.

    Pacea e-n cuvinte plate,

    Consumată ca răgaz.

    În sărmani e adierea

    Ce –i ajută la necaz.

    Pâinea-i ca un drob de sare,

    Atârnat peste umani.

    Este clară-amenințarea:

    ”Flămânziți, sau scoateți bani!”

    Din păcate, și păcatul

    De-a spera, sau de-a greși,

    E un viciu, pentru care,

    Tot ”plătim”, spre-al ispăși...

  


  Pro-vorbe ”animălești”

  
    -Ia zii! Iepure ce face?

    Că se cam dădea cam Leu.

    -Păi l-au prins cu Mâța-n traistă,

    Și-acum țipă: Ao-leuu!

    -Doar cu una? Stiu că-s multe;

    Se plângea, ieri, Motănel.

    -O să-l scoată-acum, firește,

    Țap ispășitor pe el.

    -Dac-a fost așa. Dar dacă,

    Vulpea-a fost cea ce le-a luat?

    Că am auzit, că slugă,

    Ea l-a luat, nu de bărbat.

    -Nașul Urs îi ține trena.

    E ”mireasa” tuturor.

    Pleacă unul, vine altul.

    Iepure-i doar de decor.

    -Le cam știi prea bine vere.

    Ești pe listă, sau ai fost?

    -De când, Bou, m-am fript cu Vaca,

    Suflu și-n iaurt de prost.

    -Dar Măgarul? Se tot jură

    Că Vițelul nu-i al lui.

    -Să plătească, de nu poate

    Să-și mai țină ”pofta”-n cui!

    -L-a gonit nevasta-afară.

    Măgărița e de soi.

    -Luna trece și ea ”zbiară”...

    Vin Cățeii câte doi.

    -Tu tot singur? Apa-n piuă

    O cam bați de multișor.

    -Mă mai dau la câte una,

    Dar mă ”plimbă”; nu-i ușor.

    -Cum îți zice? ”Plimbă ursul”!

    Vinde-i blana la Pădure,

    Și-o să vezi, că pentru țoale,

    Poate multe să îndure.

    -Vrei să mint? Dar ști că asta

    În picioare e cam scurtă.

    -La borcanul plin cu miere,

    Urșii ling, nu se încurcă.

    -Știi, am preferat o Turmă

    S-o păzesc; nu o nevastă.

    -Prea vrei bici din cozi de câine.

    Chiar să scapi vrei de năpastă?

    -M-am trezit de dimineață,

    Că am vrut s-ajung departe...

    -Și-ai ajuns în groapa asta...

    -Am săpat-o pentru Moarte.

    -Nu te lua de Cea-ce-face

    Goluri printre noi mereu.

    -Am fost prost. Puteam, mai bine,

    Să pun lațuri; nu e greu.

    -Chiar tu crezi că se mănâncă

    Tot ce zboară prinprejur?

    -Mă gândesc la Libertate...

    Că mi-e dor să plec, mă jur..

    -Eu te las acum vere.

    Să ai mintea” odihnită”!

    Nu cum, prost ar spune alții,

    Că e, cam pe toți, pornită.

  


  Puneți

  
    Puneți mână de la mână

    Pentru un uman milog,

    Ce se cațără spre soare,

    Dând din gură și olog!

    Luați-i, de puteți, și-o zdreanță

    Pentru trupul istovit,

    Ce întruchipează omul

    Ignorant și nu slăvit!

    Dați-i și un strop de viață,

    Pentru setea de a ști,

    Și puțină mângâiere,

    Pentru felul de a fi!

    Nu-ncercați să-i smulgeți visul

    Din coșmarul potolit

    Și așterneți-i, să doarmă,

    Timpul cald, nestăvilit!

    Dați-i gândul mai deoparte,

    Până-n mreaja norilor,

    Ca privirea să măsoare

    Adâncimea mărilor!

    Dacă plânge, dați-i voie,

    Căci e simplu muritor,

    Resemnat ,în căutarea

    Unui veac mai iubitor!

    Când va râde, faceți pace

    Și cu alții, și cu voi!..

    Inima să nu se-ncrunte,

    Când s-or naște alții noi!..

  


  Rea-litate

  
    Cu privirea-ndurerată,

    Dup-un alt apus ratat,

    Mă-mbrânceam, ca toți, în noapte,

    Pentru-n trai curat-pătat.

    Ziua, ne-mbâcsea minciuna

    Mințile și-așa precare,

    Săpând groapa-ndestulări

    La progresul în urcare.

    Nu conta că treapta-i ”altul”,

    Sau c-un cot osos chiar doare...

    ”Năzuința este totul...”,

    Parcă-aud, iar, o ”Putoare”.

    E de la ”putut”, sau oare

    Mă înșel și e mai mult?

    Poate-i liga bâlbâielii

    Și-a banalului ocult?

    Cu mândria sfântă-a gloatei,

    Ce tot cere în zadar,

    Mi-am făcut, tiptil furișul,

    Pentru a-l cerși în dar.

    Sună cam aiurea? Asta-i!

    Bălmăjită, rece, surdă,

    Proaspătă, ca viitoare,

    E rea-litatea crudă.

  


  Ruine

  
    Lespezi ignorate

    Azi de ”pășitori”,

    Amintesc de soarta

    Multor muritori.

    E doar o alee,

    Spre o maănăstire

    Cu ziduri căzute,

    Nedemne-n ”privire”.

    Prin ruina turlei,

    Doar vântul mai bate.

    Crucea e furată:

    Nu-i pusă deoparte.

    Pe pereți, durerea

    Din icoane simple,

    Înfioară umbra

    Ce trecutul umple.

    Lumina e pală,

    În sumbrul decor.

    Ochii-nchiși văd viața

    Ce-a căzut din zbor.

    Vine-un grup ”de stradă”,

    ”Plimbători” cu carul,

    Pre-porniți să vadă,

    Focul și nu jarul.

    Vorbeele-i încântă;

    Ce-a rămas, puțin.

    -Ce tare-a fost frate!...

    Să plâng mă abțin.

    Mândrii de scofala

    C-au văzut-o-acum,

    O șterg de pe listă,

    Și își văd de drum.

    Au plecat, ruina

    A rămas pe loc.

    -Da mai bate-i Doamne,

    Că doar n-o fi foc!...

  


  Satul ”minune”

  
    Azi, am spus chiar întristat:

    -Unde este tina?

    Un covor alb, ne-ntinat,

    Le-acoperă vina.

    Drumul parcă-i nou acum,

    Fără gropi drăguțe,

    În care dădeau și ei,

    Pproștii din căruțe.

    Șanțu-i plin de nea acum,

    Nu de ”aruncate”,

    Mici ”gunoaie”, ce au fost

    Cu ”tării”-ncărcate.

    Gardurile par de-argint,

    Nu pete bălțate,

    Ce ținteau, ce-i drept, spre sus,

    De pari agățate.

    Casele, ca într-un vis,

    Ascundeau minciuna,

    Des cârpită-n pereți goi...

    Mică e diurna.

    În grădini ”tronează” doar

    Zăpada pufoasă,

    Legănând, la sânul ei,

    Buruieni, duioasă.

    Satul nu mai e ce-a fost...

    Sau ce e, în sine.

    De-i văzut de ”sus”, mă jur,

    Că-i ”pură minune”.

  


  Satul ră(tă)cit

  
    Viscolul a încetat.

    ”Arde”numai gerul.

    Alb, pământu-i resemnat.

    Plumburiu e cerul.

  

  
    Oamenii se simt ”uitați”,

    Și-ntr-un sens, și-n altul.

    Sunt tratați cu ”Hai sictir!”...

    Doar pe hartă-i satul.

  

  
    Rătăciți, au tot răcit

    Legături umane.

    Tinerii vor ”cool” modern...

    Ce-s alea sumane?

  

  
    Doar bătrânii ostoiesc

    Pentru-o vorbă bună.

    Chiar și limba-și amintesc...

    Și ce frumos sună...

  


  Scârțîitul porții

  
    Nu mi-e jenă ca să plâng;

    Lacrima-i de milă,

    Sau de-un sincer simțământ,

    Nu de-o ”stare”-n silă.

    Alți-o au de ”crocodil”;

    Ies cu ea în față,

    Unde-o ”varsă”, sinceri, ”buni”,

    La valori de piață.

    Din păcate, mulți-o fac

    Strânși de gât, de viața

    Ce-i sufocă cu nevoi,

    Și le-ntoarce fața.

    Viii nu dau socoteală

    Nimănui, când ”pleacă”;

    Poate doar lui Dumnezeu,

    Să-i lase să treacă.

    Mame, cu copii ”pierduți”,

    Rătăciți ai sorții,

    Lacrima și-o șterg, de-aud

    Scârțâitul porții...

  


  Sensul Libertății

  
    Dreptul și l-au câștigat,

    Să urle la Lună,

    Într-un timp îndepărtat,

    Ce-a legendă sună.

    Erau liberi. Haita lor

    Nu știa ce-I zgarda

    Și nici focul sângeriu,

    Nu-nroșise barda.

    Erau granițe de stânci,

    Sau de râuri repezi,

    Nu, croite-n fiare, cuști

    Și nu zid cu lespezi.

    Nu se furișau tiptil,

    Ca un oameni-n fapte.

    Viață luau pentru-a trăi;

    Nu cărau în spate.

    Nu erau ”umani” ca ei;

    Doar făpturi corecte,

    Cu Natura înfrățiți,

    Ca rude directe.

    Sensul Libertăți noastre

    E-ngrădit de ”norme”

    Și, prea mult ”manipulat”,

    Are multe ”forme”.

  


  Sentimentul de ”loial”

  
    Prefăcut, ca trepădușul

    Ce stăpânu-și prea-mărește,

    Jimmy bâțâia din coadă,

    Mârâind: ”Doamne ferește!”

    Îi spusesem că vecina

    Suferă de-o veche boală

    Și, la un picior beteagă,

    Nici din pat nu se mai scoală.

    L-am privit cu luare-aminte

    Și i-am spus, apoi, ”citeț”:

    -Vei păzi, de hoți găina!

    Nu cu capul în coteț.

    -Vai! Cum poți așa, de mine,

    Ca să crezi ceva de rău?

    Știi cât de corect, în vorbă,

    M-am făcut, de-o lună, zău.

    -Tocmai asta mă frământă.

    Ce-ai mâncat atâta timp?

    -Poți să crezi, sau nu, adică,

    Zilier am fost, pe câmp.

    -Bine-ar fi, doar că deodată,

    De cuvinte-s săturat.

    -Dar eu, chiar de sentimentul

    De ”loial”, sunt saturat.

    L-am crezut? Sau nu? Totuna.

    Timp nu am ca să-l păzesc.

    Și în viață, miei-umanii

    Lupi, la stână, se trezesc.

  


  Simplu călător

  
    Fără umbră, jalea scurmă

    În nisipul răbdător.

    Mă prefac că nu îmi pasă

    Și fac pasul următor.

  

  
    Liniștea, la ea acasă,

    Se prelinge visător.

    N-are griji, ca să trudească

    Ca un simplu călător.

  

  
    Din tăcerea sugrumată

    De-un condei de autor,

    Se aude scrijelitul

    Unui gând de muritor.

  

  
    Nu prea știe să ”cuvânte,”

    Dar e sincer ”voitor”.

    Are clipe numărate.

    Timpu-i aprig tocător.

  

  
    Strigătul de luare-aminte,

    Ce se vrea, clar, iertător,

    Ca ecoul se tot pierde

    Pe urmă de zburător.

  

  
    Undeva se re-ntregește

    Haosul nemuritor.

    În năvalnica vâltoare

    Nu-i nimic întâmplător.

  


  Sincere scuze

  
    Mult de tot ieri m-am gândit:

    Ce-am cu boul frate,

    Că el și consoarta lui,

    Carne dau și lapte?

  

  
    Tot el trage ispășit

    Care grele-n toate,

    Iară vaca, negreșit,

    Rea nu e în fapte.

  

  
    Și atunci, de ce-l jignesc

    Fără încetare,

    Comparându-l cu un om,

    Prea de multe-n stare?

  

  
    Scuze-mi cer. Promit solemn,

    Pe un ”nu-știu-care”,

    Bou în veci să nu-l mai fac...

    Lauda-i prea mare.

  


  Singură

  
    Timpul rău și-a spus cuvântul.

    Frunza tremură în vânt.

    Vrea, cumva, să-și ia adio.

    Sus, încet, mai plânge-un sfânt.

    Singură-a rămas pe creanga

    Ridicată înspre Cer.

    E o rugă simplă, mută,

    A celor ce-ntr-una pier.

    Nu se simte vinovată.

    N-a greșit și n-a mințit.

    I-a privit pe toți cu milă.

    Nu s-a plâns când s-a boțit.

    Nu-nțelege că trăirea

    E-un decor schimbat mereu.

    N-are minte, doar simțire;

    O va chinui din greu.

    Rău îi pare că nu poate

    Rămas bun să-și ia acum.

    N-are cine s-o audă;

    Singură-i... final de drum.

  


  Sub cer senin

  
    Mici clepsidre sparg tiparul

    Anului de neguri plin,

    Și-ntr-un zvâcnet de nădejde,

    Rugă-nalță-n cer senin.

    Mii de frunze-ngălbenite,

    Nu de ură, ci de chin,

    Se aștern, covor de jale,

    Tot sub cerul cel senin.

    Crengi, uscate de uitare,

    Sfârtecate de suspin,

    Trag de glie-ncrâncenate,

    Tot sperând, spre cer senin.

    Rădăcinile se vaită,

    Îngrozite de-un vecin,

    Ce-a-ndrăznit și el odată

    Să se-nalțe-n cer senin.

    Singur, prăbușit sărmanul,

    De un vânt hain, străin,

    Se sufocă-n toamna rece,

    Chiar de e un cer senin.

    Smulși din viață de o soartă

    Implacabilă-n destin,

    Dragi părinți se pierd de fii

    Rătăciți... sub cer... senin?

  


  Suspine

  
    Liniștea se scurge

    Peste timpuri oarbe.

    Într-n colț de Țară,

    Ura, viață soarbe.

    Sufocați de gândul

    Că nu pot ce vor,

    Prea mulți se închină

    Prea târziu... când mor.

    Pe bătrâni Puterea

    I-a lăsat să zacă.

    Oamenii, nu vlaga,

    Le fac viața seacă.

    În copii, speranța,

    Plânge vinovată.

    Nu își vede rostul

    În lumea turbată.

    Mamele, nădejdea,

    În Cel Sfânt și-au pus.

    Vorbele-s suspine...

    Rugile-au apus.

  


  Tabloul

  
    Cu îndestularea

    Ștearsă de pe listă,

    Măzgălește traiul

    Cu o tentă tristă.

    Pictura-i de jale

    Îmbibată bine,

    Pe un grund, ce viața,

    Abia poate ține.

    Culoarea nu prinde;

    Negrul o îneacă.

    Plumburiu-și face

    Intrarea oleacă.

    Tonul, la nuanțe,

    Seamănă miasma

    Vieți-”ncoșciugate”,

    Rudă cu fantasma.

    Strălucirea-i fadă,

    Prinsă doar cu vorbe,

    De goluri ingrate,

    Ce pe toată-o soarbe.

    Pictura-i mondenă,

    Mobilă-n imagini,

    Ca totul să vadă,

    Cei ce stau pe margini.

  


  Țara natală

  
    Mândră în trufie,

    Slabă-n judecăți,

    Țara-și plânge fiii,

    La străine porți.

    Nu-nțelege, încă,

    Ce s-a întâmplat,

    Și de ce n-o crede

    Neamul botezat.

    A uitat tăcerea

    Ce-a impuso-n glas,

    Când, uitarea cruntă,

    De străbuni a tras.

    Nu mai ține minte

    Că a luat, n-a dat,

    Și-a lăsat țăranul

    Îngropat în sat.

    A cerut doar jertfa

    Unui Azi curat,

    Pentru-n Mâine palid,

    De străini furat.

    Dar e țara noastră;

    O iubim și-atât.

    Să se plângă alții,

    Că le stăm în gât...

  


  Tărâmul de jale

  
    O Nălucă a trecut,

    Printre Vii, cu-o veste.

    -Ce a spus? N-am înțeles…

    -Pune piatra peste!

  

  
    Pe o cruce-n cimitir,

    Umbra greu se lasă.

    Ce conteaz-o viață azi...

    Oare cui îi pasă?

  

  
    Alta nouă-a-mpodobit

    Tărâmul de jale.

    Un bătrân s-a tot trudit…

    A crezut în Cale.

  

  
    Din Credința-i a rămas

    Doar un gând de bine.

    Domnul oare l-a luat?...

    Rai… și Iad, El ține.

  


  Târzie toamnă

  
    Tulbure, lumina

    Se prelinge-n zori.

    Mă dezbrac de șansă;

    N-am dreptul la sori.

    Necurmat, tăcerea

    Ziua irosește.

    Pur și simplu zace.

    Nimic n-o privește.

    Urletul de câine

    E un bocet doar.

    Din ore pierdute,

    Rare clipe sar.

    Răstignite-n ceruri,

    Ramuri negre tac.

    Lacrimi lungi le spală.

    Plânge-n loc un lac.

    În pură căință,

    Florile se duc.

    Prohodu-i de cioară,

    Undeva, în nuc.

    Țipătul luminii

    Se aude-n seară.

    Noaptea-s singur iară.

    Cât poate să doară…

  


  Teamă

  
    Într-un sat robit de teamă,

    Cu genunchii bătuciți,

    Mișună plăpânde umbre;

    Oameni sunt? Par rătăciți.

    Într-un altul, puși să soarbă

    Doar un trai, cert otrăvit,

    Se tot calcă în picioare,

    Un șir lung, neisprăvit.

    Nu departe, bag de seamă,

    Crește-orașul mult râvnit,

    Cu speranța răsfirată

    Pe betonul mocirlit.

    Am uitat, zău, cum le cheamă;

    Nu contează; Le vedeți,

    Sau le auziți cum strigă…

    Cum? Degeaba? La pereți?

  


  Teatru... de război

  
    Din trăiri se scurge visul,

    Iar speranța piere-n fum.

    Glasurile-și pierd tăria;

    Gem, în lovituri de tun.

    Liniștea și-ascunde fața

    În ruine prăfuite.

    Croncăne, a bucurie,

    Stolurile re-ntregite.

    Peste tot plutește duhul

    Deznădejdii, surclasate

    De mizerii și de ură,

    Ți-n ”real”, și-n minți ”rasate”.

    Urmele de viață-vagă

    Se retrag chiar și din prunci.

    Paguba-colaterală

    Nu îi iartă nici pe țânci.

    În Natura-nfloritoare

    Și-au croit alții pustiu.

    Moartea și-a făcut cărare

    Peste tot ce era viu.

    S-a retras, ”în floare,” viața,

    Fără a purta un nimb.

    A luat, cu ea, mai totul,

    Fără-a da, ceva, la schimb.

  


  TeVelugul

  
    Vâjâind... ca gura lumii,

    Și ca... urletul de presă,

    Iată gloata cea pestriță,

    Liberă... zburdând în lesă.

    Vocile, de melo-drame,

    Vorbe spun, în scrâșnet pur.

    Dinți-s răzuiți de foamea

    De-a distruge ce-i prin jur.

    Nebunia-i uniformă;

    Sănătoși-s osândiți.

    Cei ce ies în goană-n față,

    Cert, la cap, sunt ”stingheriți”.

    Mințile-ngrădite-n norme

    Bine dichisite-n legi,

    Spumegă-n idei cernite;

    Ce ”alegi”, aia culegi.

    Ca, concluzie finală,

    Prezentată de-un ”garoi”,

    Mierlăie o ”cioc-târzie”,

    Cum că-i bine în noroi.

  


  Timp amic

  
    Timpul, îmbrăcat ”de seară”,

    Cu un papion drăguț,

    S-a oprit, un pic, la crâșmă,

    Bătând palma cu-n ”desculț”.

    N-are bani de băutură;

    Cinste-i fac niște sărmani,

    Și în sensul de tovarăș,

    Și de cel banal, de bani.

    Ei îl știu și îl respectă;

    Nu i-a părăsit nicicând.

    Din păcate, la mai bine,

    Trecea iute, ca un gând.

    Dar în rest, fârtat de treabă,

    Are-o oră pentru toți.

    Le-o va bate, cu-n ”Adio!”,

    Pentru-n drum adânc... doi coți.

    Până-atunci îi însoțește

    Fără-a cere mai nimic.

    Răbdător, nu îi grăbește

    Când fac viața ”lată”-un pic.

    Uni zic că sîngerează

    Și, la ochi, are un tic,

    Ce, o lacrimă-ar ascunde,

    Când mai mor și ei, un pic.

  


  Timp gravid

  
    Timpu-și pierde socoteala,

    Dacă-a și avut-o.

    Mie, mi-a cam dat cu tifla,

    Blând, când i-am cerut-o.

    Unu-i șirul, alta fapta...

    Asta-a priceput rapid.

    Receptiv ca o femeie...

    Vai! Mai știi? Poate-i gravid.

    Dac-o naște Timpușorii

    Năzdrăvani și flușturatici,

    Ce, cu pruncușorii noștrii,

    Fac tandemul de sălbatici?

    Dar de-or fi și Timpulețe,

    Drăgulițe-ncântătoare,

    Ce ne scot din minți... ideea

    De moral, că sunt în stare?

    Dar de-s gemeni?... Vai de mine.

    Cum m-oi împăca cu ei?

    Una e să-l trag de coadă

    Dor pe el... dar dacă-s trei?!...

  


  Timp și timpuri

  
    E o vreme-afară,

    S-o dai la dușmani,

    Sau să-ți faci copiii,

    Dacă ai și bani.

    Tehnologic, faptu-i

    Un proces plăcut,

    Însă perspectiva

    Te face tăcut.

    Bine-l faci și gata.

    Altceva la rând.

    Dar, după-”ndoială”,

    Te ”paște” un gând:

    Ăsta și mănâncă...

    Chiar și scutec vrea...

    Iar apoi... Vai Doamne!

    Nu o duc prea-prea.

    O să vrea de toate,

    Când nu-i dau nimic.

    O să țipe tare,

    Chiar de e pitic.

    Dar dacă fac altul?

    M-am nenorocit.

    Dacă și-o nevastă

    M-a cam sărăcit.

    Da, da-ți umple viața

    Cu ce-ți dă la schimb...

    Ce plăcută-i ploaia...

    Ies să mă mai plimb.

  


  Timpul și Cuvântul

  
    Timpul umblă prin Abis;

    Cale lungă-n fum.

    Undeva, pe-acolo,

    Stăm și noi în drum.

    E-un fidel al soartei,

    De a fi, ce e.

    Fără-o amintire,

    Nu-ntreabă ”De ce?”

    Sferă-nchisă-n spațiul

    Ce se tot dilată,

    Curbă-nchipuită,

    De o minte ”plată”.

    Umbră de lumină

    Dintr-un multi-vis,

    Pată de culoare,

    Într-un ochi închis.

    Paralele spații,

    Cu pereții goi,

    Răvășesc gândirea,

    Ce mai zace-n noi.

    Limite nescrise,

    Infinite-n veci,

    Amintesc de timpuri

    Cu izvoare reci.

    Undeva, oriunde,

    Și cândva, oricând,

    S-a născut Cuvântul,

    Fără nici un gând.

  


  Tinerilor... cui?

  
    Cui să-i dăm dreptate?

    Celui prea corect,

    Ce-njură, de foame,

    Că nimic nu-i drept?

    Sau celui ce are

    Și îi dă pomană,

    Cumpărând cuvântul

    Stors din pix, sau pană?

    Cui să-i ținem partea?

    Celui obosit,

    Ce, net, ne respinge,

    De rău plictisit?

    Sau celui ce poate

    Să ne urce sus,

    Cu puterea-n mână,

    Chiar pe bani de-i pus?

    Cui să-i punem soarta

    La-ndemână azi,

    Când tămâia arde

    Chiar direct în brazi?

    Deci, cu cine mergem?

    Ne-nșirăm la rând

    Pentr-u boț de pâine,

    Dar liberi în gând?

    Sau lăfăim vorbe

    De alint docil,

    Chiar din tinerețe,

    Cu suflet senil?

    Vă întreb, ca prostul,

    Când... și cum... și cui,

    Le puteți voi pune,

    Poftele în cui?...

  


  Tot de minte și învățătură

  
    -Boule! îi spuse scroafa porcului, ce soț părea.

    Te îngrași în nesimțire.

    Vara-i ici, toamna colea.

    Îmbuibat și plin de sine, mândru c-a crescut un pic,

    îi răspunde într-o doară:

    -Ce? Nu-ți place că-s voinic?

    -Mă gândeam să prind și anul ca femeie cu bărbat.

    Ai uitat că-n iarnă vine

    tristă ziua de Ignat?

    -Nu fii proastă! Fă ca mine! Ce-i frumos e des păstrat,

    iar Stăpânul-Șef e mândru

    și chiar ieri m-a-ncurajat:

    -Te voi ține pân-la moarte... Sincer zău mi-a confiat.

    Nu-i bolnav, dacă te roade,

    gija că se duce-ndat.

  

  
    Iar morala nu-i niciuna

    într-o cocină de porci.

    De mistreț nici că e vorba,

    Liber, de încerci s-o-ntorci.

  


  Umbra de sfânt

  
    -pe Pământ-

  

  
    Rupte din ramuri,

    Frunzele cad.

    Rupte din soare,

    Razele ard.

    Ceru-și împlântă

    Voința-n pământ.

    Cade-n picioare

    O umbră de sfânt.

    E o idee

    De bine și-atât.

    Omul tot toarnă

    Tărie pe gât.

    E o iubire

    Ce arde mocnit.

    Prostul o stinge,

    Pe pofte pornit.

    Este și mila

    De-aproapele lui.

    Omu-o ignoră

    Și bate alt cui.

    Plânge-n credință

    O umbră de sfânt.

    Ceru-i departe.

    Suntem pe Pământ.

  


  Umbre

  
    Pe-o umbră de Viață,

    Sub umbra de Cer,

    O Umbră se-abate...

    Și umbrele pier.

  

  
    O Umbră scâncește,

    Cu-o umbră de glas,

    În umbra-nserării,

    Umbrită de ceas.

  

  
    O Umbră rămâne.

    O Umbra s-a dus.

    Pe Umbre, Destinul,

    Tot umbră a pus.

  


  Un con-sătean

  
    Se-ntorcea, de la bufet,

    Pe-o cărare-două.

    Nu știu cum, de tot găsea,

    Mereu, alta nouă.

    Drumul era limitat,

    De șanț, nu trotuare,

    Și de-un gard, din loc în loc,

    Ca Luna-n mișcare.

    Cam curbat, dublu-o vedea

    Și cânta a jale,

    Cu o voce, ce stârnea

    Câinii de pe vale.

    Șerpuit, drumul părea

    Mai lung și-oboseala

    L-a cuprins lângă un pom;

    Scurtă-i socoteala.

    L-a udat, convins că-n Cer,

    Cineva îl vede.

    Era secetă pe câmp,

    Ca și-n burta-verde.

    Dup-un start tiptil-târâș,

    Ajuns în picioare,

    S-a pornit... pe chiuit,

    Ca la nunta mare.

    Câinii au urlat tacit;

    Îl știau de-o viață.

    Luna, vag s-a-negurat,

    Doar puțin, la față.

  


  Un normal-firesc

  
    Pe-nsorite plaiuri,

    Cu mioare-n pârg,

    Bocete de haită,

    Plâng vieți ce se scurg.

    Pe câmpii în floare,

    Departe de lupi,

    Se aude-un candid

    Mormăit, la stupi.

    Pe poteci stradale,

    Îngropate-n pași,

    Jalea e a prăzii;

    Râsu-i pentru grași.

    Cronțăiesc la zile

    Salahori urbani.

    Edili-s în lacrimi;

    ”Crocodesc” pe bani.

    În țara străbună

    Jaful e ”pe val”.

    Urlă-a biruință,

    Șacal la șacal.

    Peste tot și toate,

    Rechinii roiesc.

    Sub privirea legii,

    E-un normal-firesc.

  


  Un ultim zbor

  
    Freamătă, în deznădejde,

    În mesteacăn, frunze vii.

    Arse-n ram, de timp, nu soare,

    Și-au pierdut, surate, mii.

    Vântul nu le mai răsfață,

    Jucăuș și visător.

    Șoapta lui e vuiet aspru,

    Rece și ne-ndurător.

    Lacrimi, numai ploaia varsă.

    Ele s-au uscat în chin.

    Toamna cea târzie-și lasă

    Umbra-n bruma cu venin.

    Au îmbătrânit deodată.

    Verdele cel crud s-a stins.

    În vârtejuri indecente

    Jocul ielelor s-a strâns.

    Tânguindu-se-n covorul

    Ruginiu, pe jos întins,

    Frunze-n drum spre moarte-ncearcă

    Să se roage… tot mai stins.

    Glasul lor nu se aude

    Nici în Cer nici pe Pământ.

    Omul numai se-nfioară;

    Sus, tăcere, ca-n mormânt.

    Calc ușor, cu pasul moale,

    Chiar nevrând să le rănesc.

    Pare-un giulgiu-n roșu sânge.

    Gem ușor, neomenesc.

    Mă opresc la trunchiul care

    A-nălbit, mai mult, de dor.

    Le-a iubit… Nu le mai are…

    Le-a privit… în ultim zbor.

  


  Unul prezent

  
    -Dă-mi și mie Doamne

    Vreo două averi!

    -Ai copii și-o soață…

    -N-am cerut poveri.

  

  
    -Nu semeni cu Mine…

    -Nici nu ai voit.

    -Dar v-am dat de toate…

    -Nu m-ai nimerit.

  

  
    -Nu mai am prea multe…

    -Nici măcar ”ceva”?

    -Poate bunătate…

    -Bag-o undeva!

  

  
    -Am puțină milă…

    -Ce-s nebun la cap?

    -Poate ispășire…

    -Ce, mă iei de țap?

  

  
    -Un rest de iubire…

    -Ce-s căzut în cap?

    -Ai mai spus-o-odată…

    -Vreau numai să ”pap”.

  

  
    -De mâncare-atuncea…

    -Ești cu pluta dus?

    -Păi, ziceai de foame…

    -De putere, ”sus”.

  

  
    -A, de ”strai” și ”stare”…

    -Vezi, ai priceput.

    El i-a dat de toate…

    Mintea n-a-ncăput.

  


  Urgia

  
    Cercurile s-au lărgit.

    Golul înfioară.

    Cucuveaua, la bocit,

    Cântă într-o doară.

    Cerul pare rotunjit,

    Cu intrarea ștearsă.

    Râde norul aiurit,

    Ca de-o glumă-farsă.

    Câmpul și-a ieșit din loc,

    Plin de rădăcină.

    E stropit cu gândăcei;

    Arar cu lumină.

    Prin păduri umblă cornute;

    Rude deșănțate.

    Se adapă în scânteia

    De izvoare sparte.

    Pomi-s cu covrigi în ram,

    Aruncați cu grijă.

    Cetina-și face de cap,

    Înfiptă pe tijă.

    Munții, agățați de sus,

    Bat arar din poale.

    Culmile și-au luat avânt

    Și se scurg pe vale.

    Lacul, îndesat în el,

    Spumegă-n mânie.

    S-a lovit, de-un om, mai ieri;

    De-asta e urgie...

  


  V-am lăsat…

  
    Iar atins, cu-ncetineală,

    De tristețea arogantă,

    Ce tratează sentimentul

    Cu o proastă ignoranță,

    Mi-am impus, cu delăsarea

    Ce eșecul îl precede,

    S-o tratez cu ”sictireală”,

    Căci, tot haos ea prevede.

    Cu o poftă-nebunită

    De-a nu face chiar nimic,

    Mi-am pus mintea la păstrare,

    Cum tot face-un bun amic.

    Ca și alții, mai de seamă,

    Cruzi aleși, recenți adică,

    Mi-am făcut de lucru-afară,

    Căci, la țară, turta-i mică,

    Chibzuind mai bine însă,

    M-am întins pe undeva,

    Fără griji că, din greșeală,

    Aș putea să stric ceva.

    Boala-i clar molipsitoare

    Și- cu virusul ”păsat”,

    Cu simptoma generală

    ”Nu îmi pasă!”… V-am lăsat…

  


  „Vaca ” si „Porcii”

  
    Într-un grajd, cocenii roși,

    Amintesc de tomnă.

    Boii plescăie de zor.

    ”Vaca” e o doamnă.

    Gura ei îi ia încet…

    Limba-i înfășoară,

    Și îi mângâie discret,

    Așa, într-o doară.

    Prea flămândă, ea nu e.

    Are chef de joacă.

    Ochii sar la ”porci” din cap;

    Clefăie în troacă.

    Scroafele, cu mulți purcei,

    Agățați de sfârcuri,

    Mai visează, uneori,

    La godaci cu ”smocuri”.

    Boii, urgisiți să stea

    Numai cu o vacă,

    Tot profită de stăpân

    Și, în sat, iar pleacă.

    Singură, cu porci rânjind,

    A rămas o vacă.

    Mă întreb, naiv, ca om,

    Ce-ar putea să-i facă.

    Când am dat ca s-o întreb,

    M-a privit cu milă:

    ”Ce ști tu ce-s aia buni?”

    Mi-a răspuns în silă.

    Sincer, am crezut că ea,

    ”Bani” dorea să zică

    Da, dar dacă mă-nșelam?

    Le purtam chiar pică.

    Resemnat, ca om de rând,

    M-am retras în casă,

    Că-ncercam să îi arăt

    Că, de porci, nu-mi pasă.

    A rămas, cu ei, mai mult.

    Ce-a făcut? Se știe.

    Ce? ... Vițelul nu-i purcel?

    La om, poat’ să fie.

  


  Văcuțele ”răsfățate”

  
    Cu o groază prefăcută,

    Ca să pară că-i corectă,

    O Văcuță-și spune păsul,

    Cu o voce cam ”discretă”:

    -M-am trezit cu el aseară…

    Nu l-am invitat, mă jur.

    Doar i-am spus că-s singurică

    Și mi-e teamă de vre-un ”fur”.

    -Și-a venit așa, ca hoțul,

    Sau ca domnul învățat?

    Nu cu drumul, vai de mine.

    Ci, cu cartea, răsfățat.

    -Știu și eu măi verișoară?

    Nu era străin de loc,

    De amplasamentul casei

    Și de grija mea de foc.

    -L-ai ținut la poartă-n stradă?

    -Dar intrase, ce să-i fac?

    -Să îl dai pe ușă-afară…

    -M-am gândit… să țip… să tac…

    -Da, îl speriai, ca toanta,

    -Și-i păcat… că-i numai bun…

    -Și-ați vorbit o noapte-ntreagă?

    -Cam puțin, ce pot să spun.

    -Și e sigur? Era… soțul?

    -Dacă nu ați divorțat…

    -El știa că sunt la tine…

    -Știu, erai la ”răsfățat”…

    -Ce mă fac, dacă mă-ntreabă?...

    -Îl trimiți la mine, tu!

    -Și-l convingi c-am fost aicea…

    -Dacă vrea, cu-n sincer ”Muuu!”

  


  Valea Mănăstirii

  
    -clepsidre de taină-

  

  
    Lespezi de morminte ostoiesc păcate.

    Lațul urii strânge. Viața-n el se zbate.

    Aruncată-n umbra uitării de neam,

    Crucea și cu spada se reflectă-n geam.

    Șoimul se agață cu ghiara de vânt.

    Cade din înalturi. Moare pe pământ.

    Năluciri de fapte, zidurile sorb.

    Mănăstirea plânge. Geme ca un orb.

    Pietre retezate de Timpul șuvoi,

    Netezesc cărarea spre pereții goi.

    Palide icoane, înecate-n fum,

    Amintesc de Calea, pierdută pe drum.

    Sfinții nu se roagă. Milă nu cerșesc.

    Ochii, fără lacrimi, triști spre noi privesc.

    Flacăra târzie, de priveghi trăit,

    Pâlpâie-n lumina unui asfințit.

    Soarele îmbracă turlele în jar.

    O copilă-și strigă mama în zadar.

    Pașii se destramă, ca în lipsa vrerii.

    Capul se apleacă, pradă iar tăcerii.

    Un cuvânt se zbate, ca o rugă mută.

    Mănăstirea plânge. Cineva ascultă...?

    Codrul drag o-ncinge, cu brândușe mii;

    Clepsidre de taină, pentru morții vii.

  


  Vechiul cimitir

  
    Risipite trist pe mal,

    Cruci din veacul ce-a trecut,

    Plâng morminte părăsite...

    Lacul a crescut prea mult.

  

  
    Digul ridicat d oameni,

    Cimitiru-a osândit.

    Răscolit, mai mult noroaie,

    Strigă-ncet; nu-i auzit.

  

  
    Soclurile-au fost, ca piatră,

    Folosite prin-prejur:

    O fundație de casă,

    Sau de grajd; nimica pur.

  

  
    În picioare numai una,

    Mai pe pantă-a rezistat.

    Nu prea mult, că ieri furtuna,

    Valuri mari a aruncat.

  

  
    Într-o rână, ca un deget,

    Arătând spre surdul sat,

    Își ridică-n ceruri ruga:

    -Iartă-i Doamne! Au uitat. (I-ai uitat?)

  


  Viață ”trează”

  
    Zilele-și scurtează pasul.

    Toamna, cam lălâie,

    Cântă, să-și audă glasul ,

    În fum de tămâie.

    Ieri și-a pus brâul de nunți

    Și decese-n poale.

    Înspre Iad sunt multe punți;

    Spre Cer, doar o Cale.

    Oameni-s nerăbdători,

    Iar ca să petreacă.

    Tot scornesc noi sărbători

    Și se mint oleacă.

    Cu speranța pusă-n cui,

    Ca s-o-ngrașe bine,

    Caută, și unde nu-i,

    Fericirea-n sine.

    Întristarea-i de moment.

    Bucurii urmează.

    De-i întrebi, spun, nu prea beți,

    Că e Viața ”trează”.

  


  Visătorul

  
    Cu dreptatea-n băț, ca traistă,

    De promisiuni doar plină,

    Rătăcea, chiar El, prin viață,

    Oferind, sau luând Lumină.

  

  
    Mulți prea mulți din ”bunii” lumii,

    Odihneau în reci morminte.

    L-au chemat, odat, ca fii,

    Ce-au crezut că e Părinte.

  

  
    Nu i-a ajutat în viață.

    Nici în moarte, mai apoi.

    A rămas cu amintirea

    Ochilor sărmani și goi.

  

  
    Trece-acum umbra-I fugară

    Peste Timpul răbdător.

    Nu-nțelege rezultatul.

    Poate-a fost cam visător.

  


  Vise

  
    Am visat că sunt fericit...

    Și m-am trezit...

    Cu-n dor nesfârșit.

  

  
    Am visat că sunt alungat...

    Dar m-m trezit...

    Și m-am bucurat.

  

  
    Ce bine că-s doar vise,

    Mi-am spus...

    Și m-am culcat...

  

  
    Dar nu mai adorm...

    Și regret...

    Că m-am trezit...

  


  Visul ei, de pace

  
    Cu natura, omul,

    Frate nu a fos.

    O fura pe față,

    Cu și fără rost.

    Ea-l iubea,cu viața

    Strânsă-n sânul ei.

    Nu-i da ascultare,

    Mai credul în zei.

    Mamă grijulie,

    L-a hrănit de mic.

    Umbla-n patru labe;

    Era om, un pic.

    L-a-nvățat să meargă,

    Fără-a sta pe mâini.

    I-a dat grâu, să facă

    Turte mici, și pâini.

    A luat bâta-n mână,

    Chiar rupând din ea.

    A-nceput s-omoare

    Și sânge să bea.

    A greșit, se pare,

    Și regretă azi.

    Pofta nesătulă,

    Face scrum din brazi.

    Prin cenușă, vântul,

    Scurmă fără rost.

    Cum era odată?

    Ce frumos a fost?

    Focul, ca și fierul,

    El i-a oferit.

    Visul ei de pace,

    Cert, s-a năruit.

  


  Visul izvorului

  
    Rupte din ceruri, stelele plâng.

    Palide fețe de nouri se sting.

    Seara, tăcută, își pierde menirea.

    Praful uitării-mbâcsește-amintirea.

    Sălcii plecate, de soartă, nu vânt,

    Scurmă în maluri în scâncet de cânt.

    Valuri se zbat încet să se nască.

    Unda se frânge ca firul de iască.

    Malul se surpă-n făgașele goale.

    Seceta lungă l-a ros dur la poale.

    Iarba răzleață-i mai mult amăgire.

    Totu-i tristețe; nimic fericire.

    Vita-și afundă copita-n noroi.

    Fraged, izvoru-i curmat brusc de oi.

    Doar umbra de verde se scurge spre lac.

    O gâscă și-o rață o scurmă și tac.

    Noaptea se lasă. Izvorul plâpând,

    Tremură-n sine și crește cu-n gând:

    Se va întinde și, până în zori,

    Va ține, în brațe, semințe de flori.

  


  Viu

  
    Niciodată drumul

    Nu-și oprește zborul.

    La capăt începe

    Altul, Viitorul.

    Faci un pas, Trecutul

    E în urma ta.

    De privești la urmă

    E Prezentul, da.

    De întinzi piciorul,

    Calci pe Viitor.

    Suferă Prezentul;

    Timpu-i răbdător.

    ”Ce-va-fi” te-atrage,

    Fără-a ști de ce;

    E Necunoscutul,

    E ceva ce e.

    Drumul te-nfioară,

    Deși-i calea ta.

    Te incită Clipa

    Care va urma.

    Îndoieli, decizii,

    Și regrete vii.

    Nesârșitu-i amplu,

    Dar tot vrei, să știi.

    La fel ca și Tine,

    Vreau și eu să fiu.

    Poate voi ajunge

    Să le văd... nu viu.

  


  Vulpița

  
    O Vulpiță, roșcovană,

    Și la fire și la păr,

    Cu o pasiune-n flăcări,

    Vizita ales sobor.

    Se-ntindea cu orișicine,

    La o vorbă și-n ceva

    De mâncare, căci, vezi bine,

    Tot umbla pe undeva.

    Hărnicuță și tăcută,

    Zglobie și-n ritm sprințar,

    Făcea treaba cum se cade

    Și în casă și în car.

    Mulțumiți de ea, Vulpoii

    O recomandau la urși,

    Care-o împingeau din spate

    Pe după închise uși.

    Și așa, pe ne gândite,

    A ajuns sus, la Aleși,

    Unde s-a întins la toate,

    Căci erau, la pungă, ”deși”.

    Fire bună, răbdătoare,

    Fără sclifose la bot,

    S-anfruptat cum se cuvine…

    Punea gura chiar pe tot.

  


  Zbuciumați

  
    Costelivă, Toamna-și face

    Loc, mai mult printre ciulini.

    De recoltă-mbelșugată

    Aminteau bătrâni vecini.

    Pe aici, o vară seacă,

    Cu nori rari, mai mult de praf,

    A trecut, uscată bine,

    Lăsând urme ca de jaf.

    Câmpul, hăcuit de vânturi,

    În urgia Timpului,

    Suporta, golit în toate

    Și ”micimea” omului.

    Prin grădini, poame uscate,

    Îngrozeau și ciorile,

    Ce, în croncănit de jale,

    Se-mpăcau cu florile.

    Satul, s-a închis în sine,

    Pe un miez de cârciumă.

    Rarii zâmbăreți, bețivii,

    Zic că Viața-i ”zbuciumă”...

  


  Zburați petale

  
    În grădină cântă-o floare,

    În al lebedei destin.

    Am rănit-o din greșeală,

    Și-n zadar acum suspin.

    Zorii nu au prins-o-n viață...

    Dar mă-nșel, doar trupu-i rupt.

    Îmi zâmbește înc-o dată,

    Iar eu plâng, căci m-a durut.

    O ridic fără speranță...

    Ea m-alintă cu-n surâs,

    Și mă-mbată cu arome,

    Când eu văd al ei apus.

    Într-o caldă-mbrățișare

    O strâng ”dus” la pieptul gol.

    Ea nu geme, căci e floare...

    Doar petale zboară-n stol.

    Nu am vrut s-o țin în glastră,

    Să nu moară-ncătușată.

    A trăit frumos în viață...

    Merită o altă soartă...

